CELEX: 32017D1436
Language: el
Date: 2015-12-01 00:00:00
Title: Απόφαση (ΕΕ) 2017/1436 της Επιτροπής, της 1ης Δεκεμβρίου 2015, για την κρατική ενίσχυση για τη μετατροπή του σταθμού παραγωγής ηλεκτρικής ενέργειας στο Lynemouth, ώστε να λειτουργεί με βιομάζα SA.38762 (2015/C) που προτίθεται να χορηγήσει το Ηνωμένο Βασίλειο [κοινοποιηθείσα υπό τον αριθμό C(2015) 8441] (Κείμενο που παρουσιάζει ενδιαφέρον για τον ΕΟΧ )

8.8.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 205/70
               
            ΑΠΌΦΑΣΗ (ΕΕ) 2017/1436 ΤΗΣ ΕΠΙΤΡΟΠΉΣ
      της 1ης Δεκεμβρίου 2015
      για την κρατική ενίσχυση για τη μετατροπή του σταθμού παραγωγής ηλεκτρικής ενέργειας στο Lynemouth, ώστε να λειτουργεί με βιομάζα SA.38762 (2015/C) που προτίθεται να χορηγήσει το Ηνωμένο Βασίλειο
      
         
            [κοινοποιηθείσα υπό τον αριθμό C(2015) 8441]
         
      
      (Το κείμενο στην αγγλική γλώσσα είναι το μόνο αυθεντικό)
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
      Έχοντας υπόψη τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
      Αφού κάλεσε τους ενδιαφερόμενους να υποβάλουν τις παρατηρήσεις τους (1) σύμφωνα με την/τις εν λόγω διάταξη/διατάξεις και έχοντας υπόψη τις παρατηρήσεις αυτές,
      Εκτιμώντας τα ακόλουθα:
      1.   ΔΙΑΔΙΚΑΣΙΑ
      
      
                  (1)
               
               
                  Στις 17 Δεκεμβρίου 2014, έπειτα από επαφές που πραγματοποιήθηκαν πριν από την κοινοποίηση, το Ηνωμένο Βασίλειο κοινοποίησε, σύμφωνα με το άρθρο 108 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ), τη χρηματοδοτική στήριξη του έργου μετατροπής του σταθμού παραγωγής ηλεκτρικής ενέργειας στο Lynemouth, ώστε να λειτουργεί με βιομάζα. Κοινοποίησε συμπληρωματικά στοιχεία στην Επιτροπή στις 5 Φεβρουαρίου 2015.
               
            
                  (2)
               
               
                  Με επιστολή της 19ης Φεβρουαρίου 2015, η Επιτροπή γνωστοποίησε στο Ηνωμένο Βασίλειο την απόφασή της να κινήσει τη διαδικασία που προβλέπεται στο άρθρο 108 παράγραφος 2 της Συνθήκης σχετικά με την εν λόγω ενίσχυση (η «απόφαση κίνησης της διαδικασίας»).
               
            
                  (3)
               
               
                  Το Ηνωμένο Βασίλειο κοινοποίησε τις παρατηρήσεις του στις 23 Μαρτίου 2015.
               
            
                  (4)
               
               
                  Η απόφαση της Επιτροπής να κινήσει τη διαδικασία δημοσιεύτηκε στην Επίσημη Εφημερίδα της Ευρωπαϊκής Ένωσης στις 10 Απριλίου 2015 (βλέπε υποσημείωση 1). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους.
               
            
                  (5)
               
               
                  Η Επιτροπή έλαβε παρατηρήσεις από 30 ενδιαφερόμενα μέρη. Στις 20 Μαΐου 2015, διαβίβασε τις παρατηρήσεις αυτές στο Ηνωμένο Βασίλειο, παρέχοντάς του τη δυνατότητα να τις σχολιάσει. Το Ηνωμένο Βασίλειο απάντησε σε αυτές τις παρατηρήσεις στις 12 Ιουνίου 2015.
               
            
                  (6)
               
               
                  Η Επιτροπή ζήτησε συμπληρωματικές πληροφορίες στις 23 Ιουλίου 2015, τις οποίες το Ηνωμένο Βασίλειο παρέσχε στις 29 Ιουλίου 2015. Στις 7 Οκτωβρίου 2015, το Ηνωμένο Βασίλειο παρέσχε συμπληρωματικές πληροφορίες.
               
            2.   ΑΝΑΛΥΤΙΚΗ ΠΕΡΙΓΡΑΦΗ ΤΟΥ ΜΕΤΡΟΥ
      
      2.1.   Το έργο μετατροπής του σταθμού παραγωγής ηλεκτρικής ενέργειας στο Lynemouth, ώστε να λειτουργεί με βιομάζα, και ο δικαιούχος
      
      
                  (7)
               
               
                  Το Ηνωμένο Βασίλειο επέλεξε οκτώ έργα για ανανεώσιμες πηγές ενέργειας βάσει της διαδικασίας που επιτρέπει τη λήψη τελικών επενδυτικών αποφάσεων για ανανεώσιμες πηγές ενέργειας (Final Investment Decision Enabling for Renewables — FIDeR) (2). Η χρηματοδοτική στήριξη σε αυτά τα επιλεγέντα έργα θα χορηγηθεί βάσει επενδυτικών συμβάσεων. Το κοινοποιηθέν έργο περιλαμβάνεται στα οκτώ έργα που επιλέχθηκαν βάσει της διαδικασίας FIDeR.
               
            
                  (8)
               
               
                  Το κοινοποιηθέν μέτρο ενίσχυσης αφορά την ενίσχυση για τη μετατροπή του σταθμού παραγωγής ηλεκτρικής ενέργειας με καύση άνθρακα στο Lynemouth, ώστε να λειτουργεί εξολοκλήρου με βιομάζα. Η ηλεκτροπαραγωγική μονάδα βρίσκεται στο Northumberland στη βορειοανατολική ακτή της Αγγλίας. Η μονάδα παραγωγής ενέργειας ανήκει στην Lynemouth Power Limited, θυγατρική υπό την πλήρη κυριότητα της RWE Supply & Trading GmbH, η οποία έχει επίσης την ευθύνη της εκμετάλλευσής της.
               
            
                  (9)
               
               
                  Το Lynemouth είναι σταθμός ηλεκτροπαραγωγής με καύση άνθρακα ισχύος 420 MW, του οποίου εμπορική εκμετάλλευση άρχισε το 1972. Σύμφωνα με την τρέχουσα πρόταση, η μονάδα ηλεκτροπαραγωγής θα επανεξοπλιστεί, ώστε να λειτουργεί αποκλειστικά με βιομάζα. Λόγω των χαρακτηριστικών της διαδικασίας καύσης, η μονάδα θα έχει δυνατότητα καύσης μόνο βιομηχανικών συσσωματωμάτων ξύλου. Η μονάδα θα παρέχει ηλεκτρική ενέργεια στο βόρειο ηλεκτρικό δίκτυο το οποίο ηλεκτροδοτεί τη βορειοανατολική Αγγλία. Το Ηνωμένο Βασίλειο εκτιμά ότι το έργο θα παράγει το 0,7 % της μελλοντικής τελικής κατανάλωσης ηλεκτρικής ενέργειας του Ηνωμένου Βασιλείου.
               
            
                  (10)
               
               
                  Σύμφωνα με τις εκτιμήσεις του Ηνωμένου Βασιλείου, το έργο θα έχει ως αποτέλεσμα τη μείωση των εκπομπών CO2 κατά περίπου 17,7 εκατ. τόνους κατά την 12ετή διάρκεια ζωής του και θα παρέχει περίπου 2,3 TWh ηλεκτρικής ενέργειας ετησίως. Η μονάδα θα λειτουργεί με φορτίο βάσης, παρέχοντας έτσι ηλεκτρική ενέργεια χαμηλών επιπέδων ανθρακούχων εκπομπών η οποία μπορεί να προγραμματιστεί χρονικά.
               
            
                  (11)
               
               
                  Σύμφωνα με τις αρχές του Ηνωμένου Βασιλείου, η μονάδα έχει σχεδιαστεί ώστε να λειτουργεί με ονομαστική ηλεκτρική ισχύ 420 MW, με μέσο συντελεστή φορτίου 77 %. (3). Η μονάδα θα χρησιμοποιεί περίπου 1,44 — 1,56 εκατομμύρια ξηρούς τόνους συσσωματωμάτων ξύλου ετησίως, το μεγαλύτερο μέρος των οποίων θα εισάγεται από τις νοτιοανατολικές ΗΠΑ ([60 % — 80 %] του συνολικού απαιτούμενου καυσίμου). Περίπου [5 % — 20 %] του καυσίμου θα προέρχεται από την Ευρώπη και το υπόλοιπο από τον Καναδά. Η μετατροπή της μονάδας δεν θα σχεδιαστεί ώστε να συμμορφώνεται με τους κανονισμούς σχετικά με την αποτέφρωση αποβλήτων και, ως εκ τούτου, δεν θα έχει δυνατότητα καύσης υπολειμμάτων κατεργασίας ξύλου.
               
            
                  (12)
               
               
                  Στον πίνακα παρουσιάζονται οι προσδοκώμενες παράμετροι λειτουργίας της μονάδας του Lynemouth. Σύμφωνα με τις αρχές του Ηνωμένου Βασιλείου, ο συντελεστής φορτίου είναι ο λόγος του χρόνου κατά τον οποίο η μονάδα είναι τεχνικά διαθέσιμη για την παραγωγή ηλεκτρικής ενέργειας (αφαιρούμενου, για παράδειγμα, του χρόνου που απαιτείται για συντήρηση ή επισκευές) διά του χρόνου για τον οποίο η μονάδα έχει πράγματι προγραμματιστεί να παράγει ηλεκτρική ενέργεια (αφαιρούμενου, για παράδειγμα, του χρόνου κατά τον οποίο η μονάδα έχει περιορισμούς από τον διαχειριστή του δικτύου διανομής λόγω συμφόρησης του δικτύου, κάτι το οποίο αναφέρεται ορισμένες φορές ως μεικτός συντελεστής φορτίου). Ο καθαρός συντελεστής φορτίου που παρουσιάζεται στον πίνακα προκύπτει με πολλαπλασιασμό μιας μέσης τεχνικής διαθεσιμότητας 80,77 % επί μεικτό συντελεστή φορτίου 95,51 %.
                  
                     Παράμετροι λειτουργίας του σταθμού του Lynemouth
                  
                  
                              Κόστος καυσίμου (GBP/GJ)
                           
                           
                              Θερμική απόδοση (%)
                           
                           
                              Μέσος καθαρός συντελεστής φορτίου (%)
                           
                        
                              7,17
                           
                           
                              36,9
                           
                           
                              77
                           
                        
            2.2.   Εθνική νομική βάση, χρηματοδότηση και προϋπολογισμός
      
      
                  (13)
               
               
                  Η εθνική νομική βάση είναι ο νόμος για την ενέργεια του 2013.
               
            
                  (14)
               
               
                  Ο συνολικός προϋπολογισμός του έργου υπολογίζεται σε 0,8 δισεκατομμύρια GBP. Το Ηνωμένο Βασίλειο επιβεβαίωσε ότι δεν θα καταβληθεί καμία ενίσχυση στον δικαιούχο πριν την ημερομηνία έναρξης λειτουργίας.
               
            
                  (15)
               
               
                  Η ενίσχυση θα εκταμιευθεί από αντισυμβαλλόμενο ο οποίος αποτελεί κρατική επιχείρηση και χρηματοδοτείται με την επιβολή νόμιμης εισφοράς σε όλους τους αδειοδοτημένους προμηθευτές ηλεκτρικής ενέργειας, βάσει του μεριδίου αγοράς των προμηθευτών, όπως ορίζεται από την καταμετρημένη χρήση ηλεκτρικής ενέργειας. Οι προμηθευτές πρέπει να εκπληρώσουν τις υποχρεώσεις τους με δικούς τους πόρους, αλλά είναι ελεύθεροι να μεταφέρουν το κόστος στους καταναλωτές στο πλαίσιο των γενικότερων τιμολογιακών στρατηγικών τους.
               
            2.3.   Μορφή της ενίσχυσης, διάρκεια και κόστος παραγωγής
      
      
                  (16)
               
               
                  Η ενίσχυση του έργου θα χορηγηθεί με τη μορφή μεταβλητής πριμοδότησης [επονομαζόμενη σύμβαση επί διαφοράς (CfD)], η οποία υπολογίζεται ως η διαφορά μεταξύ μιας προκαθορισμένης τιμής (της τιμής άσκησης) και μιας μέτρησης της αγοραίας τιμής της ηλεκτρικής ενέργειας (της τιμής αναφοράς). Η τιμή αναφοράς είναι τιμή που βασίζεται στις τιμές της ηλεκτρικής ενέργειας στις προθεσμιακές αγορές χονδρικής σε δεδομένη περίοδο. Ο δικαιούχος αποκομίζει κέρδος από την πώληση της ηλεκτρικής ενέργειάς του στην αγορά, αλλά όταν η μέση χονδρική τιμή της ηλεκτρικής ενέργειας είναι χαμηλότερη από την τιμή άσκησης, ο δικαιούχος θα λάβει συμπληρωματική ενίσχυση από αντισυμβαλλόμενο ο οποίος αποτελεί κρατική επιχείρηση του Ηνωμένου Βασιλείου (την Low Carbon Contracts Company Ltd — τον «αντισυμβαλλόμενο της σύμβασης επί διαφοράς») για τη διαφορά. Ο δικαιούχος θα αναλάβει, παρ' όλα αυτά, τον κίνδυνο μη επίτευξης της τιμής αναφοράς και τον κίνδυνο μη επίτευξης των προβλεπόμενων όγκων πωλήσεων (4).
               
            
                  (17)
               
               
                  Η χρηματοδοτική στήριξη του έργου βιομάζας καθορίζεται αναλόγως βάσει μιας τιμής άσκησης που ορίζει η διοίκηση. Οι τιμές άσκησης ορίστηκαν σε τέτοια επίπεδα που η στήριξη βάσει της διαδικασίας FIDeR είναι, σε γενικές γραμμές, ισοδύναμη με αυτή που παρέχεται βάσει του καθεστώτος των υποχρεώσεων σχετικά με τη χρήση ανανεώσιμης ενέργειας (5), προκειμένου να εξομαλυνθεί η μετάβαση από το ένα καθεστώς στήριξης στο άλλο.
               
            
                  (18)
               
               
                  Για τον υπολογισμό της τιμής άσκησης για ειδικές μονάδες που έχουν μετατραπεί ώστε να λειτουργούν με βιομάζα (που ισχύει για τη μονάδα του Lynemouth), το Ηνωμένο Βασίλειο εκτίμησε συγκεκριμένα το εύρος του σταθμισμένου κόστους ηλεκτρικής ενέργειας από 105 GBP/MWh έως 115 GBP/MWh. Το Ηνωμένο Βασίλειο εξήγησε ότι το επίπεδο της τιμής άσκησης για τα έργα μετατροπής μονάδων, ώστε να λειτουργούν με βιομάζα, υπολογίστηκε με βάση ένα φάσμα ελάχιστων ποσοστιαίων αποδόσεων (6) 8,8 % — 12,7 %.
               
            
                  (19)
               
               
                  Η ισχύουσα τιμή άσκησης για το εν λόγω έργο είναι 105 GBP/MWh (τιμές 2012 — με ετήσια τιμαριθμική αναπροσαρμογή βάσει του δείκτη τιμών καταναλωτή). Το ίδιο ποσό ανά MWh θα είναι η μέγιστη τιμή άσκησης που θα προσφέρεται σε μονάδες που έχουν μετατραπεί ώστε να λειτουργούν με βιομάζα βάσει του καθεστώτος CfD. Το σταθμισμένο κόστος περιλαμβάνει το κόστος χρηματοδότησης νέων μονάδων παραγωγής ηλεκτρικής ενέργειας βάσει μιας έκπτωσης 10 % για όλες τις τεχνολογίες. Το Ηνωμένο Βασίλειο παρουσίασε λεπτομερώς τον τρόπο υπολογισμού αυτού του κόστους, τις πηγές δεδομένων που χρησιμοποιήθηκαν και τις ελάχιστες ποσοστιαίες αποδόσεις που εκτιμήθηκαν (7).
               
            
                  (20)
               
               
                  Οι βασικές παραδοχές που χρησιμοποιούνται για τον υπολογισμό των τιμών άσκησης, μεταξύ άλλων για το σταθμισμένο κόστος, τις τιμές των ορυκτών καυσίμων, τους πραγματικούς φορολογικούς συντελεστές και τις παραδοχές μέγιστης αξιοποίησης της συμφωνίας προμήθειας ηλεκτρικής ενέργειας, παρατίθενται στην έκθεση της κυβέρνησης του Ηνωμένου Βασιλείου για το σταθμισμένο κόστος (8) και στις εκθέσεις του βρετανικού υπουργείου Ενέργειας και Κλιματικής Αλλαγής (DECC) (9). Για τον σκοπό αυτό, η χονδρική τιμή της ηλεκτρικής ενέργειας αναμένεται να είναι περίπου 55 GBP/MWh και σε πραγματικούς όρους να ανέλθει σε 65 GBP/MWh το 2020.
               
            
                  (21)
               
               
                  Βάσει αυτής της τιμής άσκησης, ο συντελεστής εσωτερικής απόδοσης (IRR) του έργου υπολογίστηκε σε 9,7 % σε πραγματική βάση προ φόρου. Η προτεινόμενη επενδυτική σύμβαση θα λήξει στις 31 Μαρτίου 2027, ανεξάρτητα από την ημερομηνία έναρξης.
               
            2.4.   Σώρευση
      
      
                  (22)
               
               
                  Το Ηνωμένο Βασίλειο διευκρίνισε ότι τα έργα που έχουν λάβει στήριξη με επενδυτικές συμβάσεις δεν θα μπορούν να λάβουν CfD για την ίδια παραγωγή ηλεκτρικής ενέργειας βάσει του νέου καθεστώτος χρηματοδοτικής στήριξης. Επιπλέον, κανένα έργο που λαμβάνει πληρωμές βάσει επενδυτικών συμβάσεων δεν θα μπορεί να λάβει πιστοποιητικά βάσει του καθεστώτος των υποχρεώσεων σχετικά με τη χρήση ανανεώσιμης ενέργειας για την ίδια παραγωγή ηλεκτρικής ενέργειας. Τέλος, η παραγωγή με τη χρήση ανανεώσιμης ενέργειας που λαμβάνει στήριξη μέσω επενδυτικής σύμβασης δεν θα μπορεί να συμμετάσχει στην αγορά ισχύος ούτε να λάβει επενδυτική ενίσχυση κατά τη διάρκεια ισχύος της επενδυτικής σύμβασης.
               
            
                  (23)
               
               
                  Βάσει των αρχών που περιγράφονται στην αιτιολογική σκέψη 22, το Ηνωμένο Βασίλειο επιβεβαίωσε ότι ούτε ο παραγωγός ούτε οποιοδήποτε από τα άμεσα ή έμμεσα ενδιαφερόμενα μέρη του έχουν λάβει ή ζητήσει οποιαδήποτε άλλη στήριξη από το Ηνωμένο Βασίλειο ή από οποιοδήποτε άλλο κράτος μέλος.
               
            2.5.   Χρήση και διαθεσιμότητα της βιομάζας
      
      
                  (24)
               
               
                  Όπως εξηγήθηκε στην αιτιολογική σκέψη 9 ανωτέρω, το έργο του Lynemouth θα έχει μόνο δυνατότητα καύσης συσσωματωμάτων ξύλου. Τα συσσωματώματα ξύλου που χρησιμοποιούνται στη μονάδα του Lynemouth πρέπει να πληρούν τα κριτήρια βιωσιμότητας του Ηνωμένου Βασιλείου, συμπεριλαμβανομένης της μείωσης των εκπομπών αερίων του θερμοκηπίου κατά τουλάχιστον 60 % σε σχέση με τη μέση ένταση των δικτύων ηλεκτρικής ενέργειας από ορυκτά καύσιμα στην Ένωση (δηλαδή ως προς τον μέσο όρο εκπομπών από καύση άνθρακα και φυσικού αερίου στην Ένωση, ο οποίος υπολογίζεται σύμφωνα με τη μεθοδολογία που προβλέπεται στην οδηγία για τις ανανεώσιμες πηγές ενέργειας). Οι εν λόγω στόχοι θα ενισχυθούν, ώστε η μείωση των αερίων του θερμοκηπίου να φθάσει τουλάχιστον το 72 % από τον Απρίλιο του 2020 και στη συνέχεια τουλάχιστον το 75 % από τον Απρίλιο του 2025. Τα κριτήρια βιωσιμότητας του Ηνωμένου Βασιλείου περιέχουν επίσης διατάξεις για την προστασία της βιοποικιλότητας και την αποφυγή μη βιώσιμων πρακτικών (10).
               
            
                  (25)
               
               
                  Το παγκόσμιο εμπόριο τεμαχιδίων ξύλου υπολογίστηκε σε 22 εκατ. τόνους ετησίως το 2011. Δεδομένου ότι η ζήτηση στην Ένωση είναι μεγαλύτερη από την παραγωγή, η Ένωση εισάγει συσσωματώματα ξύλου. Το ίδιο έτος οι καθαρές εισαγωγές συσσωματωμάτων ξύλου στην Ένωση υπολογίστηκαν σε 3,2 εκατομμύρια τόνους ετησίως και το 2012 αυξήθηκαν φθάνοντας περίπου τους 4 εκατ. τόνους ετησίως.
               
            
                  (26)
               
               
                  Η παγκόσμια κατανάλωση συσσωματωμάτων ξύλου υπολογίστηκε σε 22,4 έως 24,5 εκατ. τόνους (11) το 2012, εκ των οποίων περίπου 15,1 εκατ. τόνοι καταναλώθηκαν στην Ένωση. Τα κράτη μέλη με τη μεγαλύτερη κατανάλωση συσσωματωμάτων ξύλου σε μονάδες παραγωγής ηλεκτρικής ενέργειας είναι το Ηνωμένο Βασίλειο (1,3 εκατ. τόνους το 2013) (12), το Βέλγιο (1,3 εκατ. τόνους), οι Κάτω Χώρες (1,2 εκατ. τόνους), η Δανία (1 εκατ. τόνους) και η Σουηδία (1 εκατ. τόνους).
               
            2.6.   Διαφάνεια
      
      
                  (27)
               
               
                  Όσον αφορά την υποβολή εκθέσεων και τη διαφάνεια, το Ηνωμένο Βασίλειο ανέφερε ότι όλες οι επενδυτικές συμβάσεις που χορηγήθηκαν μέσω της διαδικασίας FIDeR έχουν δημοσιευθεί στο διαδίκτυο στη μορφή στην οποία υπογράφηκαν (13).
               
            2.7.   Η απόφαση για κίνηση επίσημης έρευνας
      
      
                  (28)
               
               
                  Στις 19 Φεβρουαρίου 2015 η Επιτροπή αποφάσισε να κινήσει την επίσημη διαδικασία έρευνας σχετικά με τη συμβατότητα της ενίσχυσης με την εσωτερική αγορά, συγκεκριμένα λαμβάνοντας υπόψη την αναλογικότητα της ενίσχυσης και τον κίνδυνο στρέβλωσης της αγοράς.
               
            
                  (29)
               
               
                  Ειδικότερα, η Επιτροπή κατέληξε στο συμπέρασμα ότι δεν μπορούσε να αποκλειστεί ο κίνδυνος υπεραντιστάθμισης. Η Επιτροπή σημείωσε ότι ο συντελεστής εσωτερικής απόδοσης επηρεάστηκε σημαντικά από τις αρχικές παραδοχές που χρησιμοποιήθηκαν στους οικονομικούς υπολογισμούς και ότι οι τιμές των παραμέτρων λειτουργίας που είχε υπολογίσει αρχικά το Ηνωμένο Βασίλειο δεν ήταν πλήρως σύμφωνες με τις διαθέσιμες πληροφορίες της αγοράς.
               
            
                  (30)
               
               
                  Η Επιτροπή πραγματοποίησε υπολογισμό ευαισθησίας για να εκτιμήσει τον αντίκτυπο που θα είχαν στον συντελεστή εσωτερικής απόδοσης αλλαγές στη μέση θερμική απόδοση, τον συντελεστή φορτίου και το κόστος καυσίμου της μονάδας. Σύμφωνα με αυτούς τους υπολογισμούς, αν η θερμική απόδοση και o συντελεστής φορτίου αυξάνονταν κατά 5 % και το κόστος καυσίμου μειωνόταν κατά 5 %, ο συντελεστής εσωτερικής απόδοσης (σε πραγματική βάση προ φόρων) θα αυξανόταν από 9,7 % σε 23,1 %. Παρόμοια απόκλιση 10 % στις τρεις παραμέτρους θα αύξανε τον συντελεστή εσωτερικής απόδοσης σε 31,7 %. Ως εκ τούτου, η Επιτροπή θεώρησε ότι οι αβεβαιότητες στις παραδοχές που χρησιμοποιήθηκαν κατά τον υπολογισμό του κόστους ενδέχεται να έχουν ως αποτέλεσμα ενδεχόμενη υπεραντιστάθμιση.
               
            
                  (31)
               
               
                  Επιπλέον, η Επιτροπή εξέφρασε την ανησυχία ότι η ποσότητα πρώτης ύλης που απαιτείται για να λειτουργεί ο σταθμός του Lynemouth εξολοκλήρου με βιομάζα είναι σημαντική σε σύγκριση τόσο με την Ευρωπαϊκή Ένωση όσο και την παγκόσμια αγορά. Βάσει δεδομένων του 2012, ο σταθμός παραγωγής ηλεκτρικής ενέργειας του Lynemouth θα αντιπροσώπευε περίπου το 7,4 % της παγκόσμιας κατανάλωσης συσσωματωμάτων ξύλου, το 11,2 % της ευρωπαϊκής κατανάλωσης και το 88,2 % της κατανάλωσης του Ηνωμένου Βασιλείου με αυξανόμενες εισαγωγές.
               
            
                  (32)
               
               
                  Η Επιτροπή εξέφρασε αμφιβολίες για το εάν μια τέτοια αύξηση ζήτησης σε σύντομο χρονικό διάστημα μπορεί να καλυφθεί από την αγορά συσσωματωμάτων ξύλου χωρίς σημαντικές στρεβλώσεις της αγοράς. Η Επιτροπή σημείωσε επιπλέον ότι η βιομάζα από ξύλο χρησιμοποιείται ως πρώτη ύλη σε διάφορες βιομηχανίες (όπως για παράδειγμα στη βιομηχανία χαρτοπολτού, χαρτιού και χαρτονιού) και ότι δεν μπορούν να αποκλειστούν στρεβλώσεις της αγοράς.
               
            3.   ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ
      
      
                  (33)
               
               
                  Η Επιτροπή έλαβε παρατηρήσεις από 30 συνολικά ενδιαφερόμενα μέρη. Οι παρατηρήσεις από εμπορικές οργανώσεις (14) και μέλη του Κοινοβουλίου του Ηνωμένου Βασιλείου υπογράμμισαν την οικονομική και κοινωνική σημασία του έργου. H Lynemouth Power LTD και ο Όμιλος Spencer υπέβαλαν επίσης επιστολές υποστήριξης από διάφορα ενδιαφερόμενα μέρη.
               
            
                  (34)
               
               
                  Τέσσερις μη κυβερνητικές οργανώσεις τόνισαν τους περιβαλλοντικούς κινδύνους του έργου (15). Συγκεκριμένα, στις παρεμβάσεις αμφισβητήθηκε η εξοικονόμηση εκπομπών CO2 από την παραγωγή ηλεκτρικής ενέργειας από εισαγωγή βιομάζας και εξέφρασαν ανησυχίες για πιθανές αρνητικές επιπτώσεις στην ατμόσφαιρα και τη βιοποικιλότητα.
               
            
                  (35)
               
               
                  Έξι οργανώσεις επιχειρηματολόγησαν υπέρ της άποψης ότι το έργο του Lynemouth ενδέχεται να στρεβλώσει τον ανταγωνισμό στην αγορά πρώτων υλών για τις ίνες ξύλου. Οι παρεμβάσεις που λήφθηκαν κάλυπταν: την επίδραση της αύξησης της χρήσης βιομάζας για παραγωγή ενέργειας στην παγκόσμια αγορά ινών ξύλου (UK Wood Panel Industries Federation, WPF) και στην ευρωπαϊκή τιμή των πρώτων υλών (European Panel Federation, EPF), τις επιπτώσεις στην αγορά ξυλοπολτού στις νοτιοανατολικές Ηνωμένες Πολιτείες (ΗΠΑ) (American Forest & Paper Association, Steptoe and Johnson για λογαριασμό ενός ενδιαφερόμενου μέρους από τις νοτιοανατολικές ΗΠΑ και ενός χρήστη ξυλοπολτού με έδρα στις ΗΠΑ) και τις επιπτώσεις στην αγορά υπολειμμάτων ξύλου στη Βόρεια Αμερική (Mulch & Soil Council).
               
            
                  (36)
               
               
                  Ο χρήστης ξυλοπολτού με έδρα στις ΗΠΑ και η Steptoe and Johnson ισχυρίζονται ότι, παρόλο που οι σχετικές εγκαταστάσεις παραγωγής έχουν έδρα στις ΗΠΑ, ημικατεργασμένα υλικά εξάγονται στην Ένωση. Ως εκ τούτου, ενδεχόμενη στρέβλωση της αγοράς ενδέχεται να επηρεάσει δραστηριότητες στην Ένωση. Στις παρεμβάσεις που υπέβαλαν οι WPF και EPF υποστηρίζεται ότι το έργο μετατροπής του Lynemouth ενδέχεται να στρεβλώσει τον ανταγωνισμό στην αγορά ινών ξύλου στο Ηνωμένο Βασίλειο και στην Ευρωπαϊκή Ένωση. Για να τεκμηριώσει τον ισχυρισμό της, η WPF παρέσχε στοιχεία που δείχνουν αύξηση των τιμών στο πριονίδι, τα τεμαχίδια ξύλου και τη στρογγυλή ξυλεία στην αγορά του Ηνωμένου Βασιλείου, βάσει έρευνας. Τα στοιχεία (γράφημα) δείχνουν αύξηση τιμής περίπου 80 % (στοιχεία μη διορθωμένα κατά το ποσοστό πληθωρισμού). Η EPF υπέβαλε γράφημα για τις τιμές που έχουν η στρογγυλή ξυλεία, το πριονίδι και τα τεμαχίδια ξύλου στην Ευρώπη, βάσει μελέτης της συμβουλευτικής εταιρείας Ecofys (16). Τα στοιχεία δείχνουν αύξηση περίπου 40 % από το 2009. Παρ' όλα αυτά, τα στοιχεία δείχνουν ότι η αύξηση τιμής περιορίζεται σε ορισμένες χώρες (Αυστρία, Γαλλία, Ιταλία, Σουηδία, Ηνωμένο Βασίλειο), ενώ οι τιμές ήταν σχετικά σταθερές σε άλλες χώρες (Βέλγιο, Λιθουανία, Σλοβακία, Ισπανία).
               
            
                  (37)
               
               
                  Στις παρεμβάσεις του χρήστη ξυλοπολτού με έδρα στις ΗΠΑ, της American Forest & Paper Association («AFPA») και της Steptoe and Johnson υποστηρίζεται ότι, εφόσον τα περισσότερα συσσωματώματα ξύλου θα εισάγονται από τις νοτιοανατολικές ΗΠΑ, το προτεινόμενο μέτρο ενδέχεται να στρεβλώσει τον ανταγωνισμό στην αγορά των ΗΠΑ.
               
            
                  (38)
               
               
                  Ο χρήστης ξυλοπολτού με έδρα στις ΗΠΑ και η AFPA ανέφεραν ότι η συνολική παραγωγή ξυλείας στις νοτιοανατολικές ΗΠΑ το 2011 ανήλθε σε 230 εκατ. υγρούς τόνους («GT», που ισοδυναμεί με 107 ξηρούς τόνους, διότι λόγω της περιεχόμενης υγρασίας απαιτούνται 2,15 GT για να παραχθεί 1 ξηρός τόνος (17)). Περίπου 115 εκατ. GT από το σύνολο αυτό ήταν ξυλοπολτός (κυρίως ξυλοπολτός από μαλακή ξυλεία). Το σχήμα 1 δείχνει τη συνολική συγκομιδή στις νοτιοανατολικές ΗΠΑ ανά είδος προϊόντος (18).
                  
                     Σχήμα 1
                  
                  
                     Ποσότητες της παραγωγής προϊόντων ξυλείας (TPO) που αφαιρέθηκαν για τις νότιες ΗΠΑ για το διάστημα 1995–2011 (Abt et al., 2014)
                  
                  
                     
               
            
                  (39)
               
               
                  Τα στοιχεία που υποβλήθηκαν στην έκθεση δείχνουν αύξηση της παραγωγής συσσωματωμάτων στις νοτιοανατολικές ΗΠΑ τα τελευταία χρόνια και κατά την ίδια περίοδο αύξηση των εξαγωγών συσσωματωμάτων από τις νοτιοανατολικές ΗΠΑ. Βάσει της ίδιας έκθεσης, η ικανότητα παραγωγής συσσωματωμάτων ξύλου στις νοτιοανατολικές ΗΠΑ αυξήθηκε από 2 εκατ. GT το 2010 σε 6 εκατ. GT το 2011. Σχεδόν όλη αυτή η νέα ικανότητα αναπτύχθηκε για την παραγωγή συσσωματωμάτων προς εξαγωγή στα κράτη μέλη της ΕΕ.
               
            
                  (40)
               
               
                  Σύμφωνα με τα στοιχεία που υπέβαλε η Steptoe and Johnson, η τιμή του ξυλοπολτού πεύκου στις νοτιοανατολικές ΗΠΑ αυξήθηκε κατά 25 % από το 2011 έως το 2014 και η τιμή του ξυλοπολτού από σκληρή ξυλεία κατά 60 %. Σύμφωνα με την AFPA, οι τιμές ξυλοπολτού πεύκου πριν τη συγκομιδή στις νότιες ΗΠΑ αυξήθηκαν κατά 11 % το 2013 και κατά 10 % το 2014. Τα μέρη αυτά ισχυρίζονται ότι η αύξηση προκαλείται από την αυξημένη παραγωγή συσσωματωμάτων ξύλου. Ο χρήστης ξυλοπολτού που αναφέρεται στο σημείο 36 ανωτέρω δεν παρέχει δεδομένα κόστους, αλλά προβάλλει παρόμοιους ισχυρισμούς σχετικά με τον κίνδυνο αύξησης της τιμής πρώτων υλών λόγω της επιδοτούμενης χρήσης συσσωματωμάτων ξύλου.
               
            
                  (41)
               
               
                  Σύμφωνα με τα στοιχεία που υπέβαλε η Steptoe and Johnson, η τιμή του ξυλοπολτού πεύκου στις νοτιοανατολικές ΗΠΑ αυξήθηκε κατά 25 % από το 2011 έως το 2014 και η τιμή του ξυλοπολτού από σκληρή ξυλεία κατά 60 %. Τα εν λόγω μέρη ισχυρίστηκαν ότι η αύξηση προκαλείται από την αυξημένη παραγωγή συσσωματωμάτων ξύλου.
               
            
                  (42)
               
               
                  Για να στηρίξουν αυτόν τον ισχυρισμό, ο χρήστης ξυλοπολτού με έδρα στις ΗΠΑ και η AFPA υπέβαλαν μια θεωρητική μελέτη όπου αναλύεται ο οικονομικός αντίκτυπος της μεγάλης αύξησης παραγωγής συσσωματωμάτων στην αγορά ινών ξύλου των νοτιοανατολικών ΗΠΑ (19). Η μελέτη αυτή δημιουργεί μοντέλα για σενάρια υψηλής διείσδυσης της βιομάζας. Οι συντάκτες υπολόγισαν τη μελλοντική ζήτηση συσσωματωμάτων ξύλου λαμβάνοντας υπόψη την υψηλή διείσδυση της βιοενέργειας (συμπεριλαμβανομένων των εσωτερικών και διεθνών τάσεων πολιτικής και των προβλέψεων στα εθνικά σχέδια δράσης για την ανανεώσιμη ενέργεια στην ΕΕ). Το μοντέλο θεωρεί ότι έως το 2020, θα παράγεται στις νοτιοανατολικές ΗΠΑ ποσότητα ίση με 44 εκατ. GT συσσωματωμάτων και τεμαχιδίων ξύλου τον χρόνο για ενεργειακή χρήση. Σύμφωνα με το μοντέλο που χρησιμοποιήθηκε, αυτή η υψηλή πρόσθετη ζήτηση θα προκαλέσει σημαντική αύξηση της τιμής των πρώτων υλών βραχυπρόθεσμα (κατά μέσο όρο περίπου 70 % σε ολόκληρη την αγορά). Μακροπρόθεσμα, παρ' όλα αυτά, αναμένεται ότι οι δασικοί πόροι θα αυξάνονται για να καλύτεται η ζήτηση και οι τιμές θα μειώνονται.
               
            
                  (43)
               
               
                  Η Steptoe and Johnson σημείωσε ότι η φύτευση εμπορικών δέντρων στις νοτιοανατολικές ΗΠΑ μειώνεται εδώ και τρεις δεκαετίες. Σε συνδυασμό με την αυξημένη παραγωγή συσσωματωμάτων, αυτό θα μπορούσε να οδηγήσει σε αρνητικούς ρυθμούς ανάπτυξης στην περιοχή με αποτέλεσμα μη αειφόρους περιβαλλοντικές πρακτικές και απώλεια βιοποικιλότητας.
               
            
                  (44)
               
               
                  Ο χρήστης ξυλοπολτού με έδρα στις ΗΠΑ, η EPF και η Steptoe and Johnson εξέφρασαν ανησυχίες σχετικά με τις σωρευτικές επιπτώσεις άλλων μεγάλων έργων (συγκεκριμένα, σχετικά με τις επιπτώσεις της μονάδας παραγωγής ηλεκτρικής ενέργειας στο Drax στο Ηνωμένο Βασίλειο) και της ευρωπαϊκής πολιτικής για τη βιομάζα γενικά.
               
            
                  (45)
               
               
                  Το Mulch & Soil Council εξέφρασε ανησυχίες για πιθανή στρέβλωση στην αγορά υπολειμμάτων ξύλου στη Βόρεια Αμερική.
               
            
                  (46)
               
               
                  Η WPF, η Steptoe and Johnson και το Mulch & Soil Council αμφισβήτησαν την εξοικονόμηση εκπομπών CO2 από την παραγωγή ηλεκτρικής ενέργειας από βιομάζα εισαγόμενη από τη Βόρεια Αμερική. Η Steptoe and Johnson εξέφρασε επίσης ανησυχίες σχετικά με την αναλογικότητα της ενίσχυσης και παρέσχε περαιτέρω στοιχεία σχετικά με την πηγή του ξύλου που χρησιμοποιείται για την κατασκευή συσσωματωμάτων και τις ανάγκες πρώτων υλών της βιομηχανίας συσκευασίας.
               
            
                  (47)
               
               
                  Δώδεκα (20) εταιρείες και ενώσεις του κλάδου υπέβαλαν επιχειρήματα τεχνικής φύσεως τονίζοντας την αξιοπιστία και τον θετικό αντίκτυπο του έργου. Οι παρεμβάσεις καλύπτουν θέματα συμπεριλαμβανομένων (μεταξύ άλλων): του συντελεστή εσωτερικής απόδοσης του έργου, της διαθεσιμότητας και βιωσιμότητας της βιομάζας, του ρόλου της ενέργειας από βιομάζα στην επίτευξη των στόχων του Ηνωμένου Βασιλείου για ανανεώσιμη ενέργεια, των προσδοκώμενων παραμέτρων λειτουργίας της μονάδας και της υλικοτεχνικής υποστήριξης της παροχής καυσίμου.
               
            
                  (48)
               
               
                  Συγκεκριμένα, η Ένωση Βιομηχανικών Συσσωματωμάτων (Industrial Pellet Association) των ΗΠΑ υπογράμμισε τη μείωση εκπομπών που σχετίζεται με τη βιοενέργεια και τη βιωσιμότητα των συσσωματωμάτων που παράγονται στις ΗΠΑ. Παρέσχε επίσης στοιχεία για την τιμή των πρώτων υλών στις νοτιοανατολικές ΗΠΑ (βλέπε σχήμα 2 κατωτέρω).
               
            
                  (49)
               
               
                  Η Ένωση Συσσωματωμάτων Ξύλου του Καναδά (Wood Pellet Association of Canada) ανέφερε στοιχεία για τη διαθεσιμότητα συσσωματωμάτων ξύλου. Συγκεκριμένα, η παρέμβαση παραθέτει μια μελέτη από τη συμβουλευτική εταιρεία Pöyry (21), σύμφωνα με την οποία οι προμηθεύουσες περιοχές νοτιοανατολικές ΗΠΑ, δυτικός Καναδάς και Ρωσία διαθέτουν συνολικά 50 εκατ. τόνους πλεόνασμα σε αποξηραμένη σε φούρνο πρώτη ύλη βιομάζας.
                  
                     Σχήμα 2
                  
                  
                     Τιμές πριν τη συγκομιδή στις νοτιοανατολικές ΗΠΑ
                  
                  
                     
               
            
                  (50)
               
               
                  Η Enviva υπέβαλε δεδομένα προβλέψεων για τη ζήτηση και την προσφορά συσσωματωμάτων ξύλου. Σύμφωνα με την Enviva, υπήρχαν έργα συσσωματωμάτων ξύλου εν εξελίξει το πρώτο τρίμηνο του 2015, τα οποία, μόλις ολοκληρωθούν, θα προσθέσουν συνολικά 18,1 εκατ. ξηρούς τόνους στην παγκόσμια παραγωγική ικανότητα. Η παρέμβαση παρέσχε επίσης στοιχεία για την παραγωγή πριστής ξυλείας στις ΗΠΑ (βλέπε σχήμα 3).
                  
                     Σχήμα 3
                  
                  
                     Δόμηση νέων κατοικιών και κατανάλωση πριστής ξυλείας στις ΗΠΑ, 2004-2014
                  
                  
                     
               
            
                  (51)
               
               
                  Το European Pellet Council (Ευρωπαϊκό Συμβούλιο Συσσωματωμάτων) παρέσχε στοιχεία σχετικά με την τιμή και τη διαθεσιμότητα των συσσωματωμάτων ξύλου και σχετικά με τις τιμές των πρώτων υλών στην Ένωση και στις ΗΠΑ. Σύμφωνα με το European Pellet Council, η έντονη αύξηση της ζήτησης συσσωματωμάτων από το 2012 έως το 2014 δεν οδήγησε σε σημαντική αύξηση των τιμών των συσσωματωμάτων. Για να τεκμηριώσει αυτό το επιχείρημα, το European Pellet Council υπέβαλε στοιχεία σχετικά με την τιμή των συσσωματωμάτων ξύλου στις ΗΠΑ από τον Δεκέμβριο του 2013 έως τον Απρίλιο του 2015 και στην Ένωση από τον Ιανουάριο του 2011 έως τον Μάρτιο του 2015. Και στις δύο περιπτώσεις δεν παρατηρήθηκε αύξηση των τιμών.
               
            
                  (52)
               
               
                  Σύμφωνα με αυτά τα στοιχεία, η έντονη αύξηση της ζήτησης συσσωματωμάτων από το 2012 έως το 2014 δεν οδήγησε σε σημαντική αύξηση των τιμών των συσσωματωμάτων.
               
            
                  (53)
               
               
                  Τέλος, ένα μέρος (η Société Générale) υπέβαλε στοιχεία σχετικά με την οικονομική αποδοτικότητα του έργου.
               
            4.   ΠΑΡΑΤΗΡΗΣΕΙΣ ΤΟΥ ΗΝΩΜΕΝΟΥ ΒΑΣΙΛΕΙΟΥ
      
      
                  (54)
               
               
                  Το Ηνωμένο Βασίλειο παρέσχε πρόσθετες πληροφορίες σχετικά με τις παραμέτρους λειτουργίας της μονάδας παραγωγής ηλεκτρικής ενέργειας του Lynemouth. Κατόπιν ελέγχου άλλων μονάδων βιομάζας, ο συντελεστής φορτίου της μονάδας αυξήθηκε από 75,3 % σε 77 % (όπως αναφέρεται στον πίνακα 1, βλέπε επίσης υποσημείωση 3). Επιπλέον, το Ηνωμένο Βασίλειο απέδειξε ότι η θερμική απόδοση των μονάδων παραγωγής ηλεκτρικής ενέργειας με κονιορτοποιημένο άνθρακα αποτελούν περίπου το 36 % των μονάδων άνθρακα του Ηνωμένου Βασιλείου για την περίοδο 2009-2013. Τέλος, το Ηνωμένο Βασίλειο παρέσχε ανάλυση του κόστους του καυσίμου και εξήγησε ότι όλες οι παράμετροι λειτουργίας είναι ισχυρές καθότι έχουν συγκριθεί με άλλες μονάδες και έχουν ελεγχθεί από ανεξάρτητους εμπειρογνώμονες (22).
               
            
                  (55)
               
               
                  Το Ηνωμένο Βασίλειο ισχυρίζεται ότι τα οικονομικά στοιχεία του έργου του Lynemouth άλλαξαν σημαντικά από την κοινοποίηση και μετά. Συγκεκριμένα, το έργο είχε προβλεφθεί να τεθεί σε λειτουργία το τρίτο τρίμηνο του 2016, αλλά το Ηνωμένο Βασίλειο εκτιμά ότι, με τα νέα δεδομένα, το έργο θα τεθεί σε λειτουργία έως το δεύτερο εξάμηνο του 2017. Επειδή η στήριξη της μετατροπής του σταθμού ώστε να λειτουργεί με βιομάζα θα ολοκληρωθεί τον Μάρτιο του 2027, ανεξάρτητα από την ημερομηνία έναρξης λειτουργίας, το έργο έχασε περίπου έναν χρόνο επιδότησης. Το έργο είχε επίσης αυξημένο κόστος κεφαλαίου. Επιπλέον, λόγω μιας αλλαγής πολιτικής, από τον Αύγουστο του 2015, οι ανανεώσιμες πηγές ηλεκτρικής ενέργειας δεν θα απαλλάσσονται από την εισφορά κλιματικών αλλαγών (φόρος άνθρακα). Τέλος, η υποτίμηση της λίρας στερλίνας έναντι του δολαρίου των ΗΠΑ μείωσε περαιτέρω την οικονομική αποδοτικότητα του έργου.
               
            
                  (56)
               
               
                  Σύμφωνα με τις αρχές του Ηνωμένου Βασιλείου, οι εξελίξεις αυτές μείωσαν σημαντικά την οικονομική αποδοτικότητα του έργου. Ο εκτιμώμενος συντελεστής εσωτερικής απόδοσης είναι πλέον περίπου [3 % — 8 %] σε πραγματική βάση προ φόρου.
               
            
                  (57)
               
               
                  Το 2014 η παγκόσμια αγορά συσσωματωμάτων ξύλου αυξήθηκε στους 27 εκατ. ξηρούς τόνους. Το Ηνωμένο Βασίλειο παρέσχε επίσης στοιχεία για το εμπόριο στην παγκόσμια αγορά συσσωματωμάτων ξύλου (βλέπε σχήμα 4). Η κατανάλωση συσσωματωμάτων ξύλου στην Ένωση σχεδόν διπλασιάστηκε, από περίπου 8 εκατ. ξηρούς τόνους το 2009 σε περίπου 16 εκατ. ξηρούς τόνους το 2013 (23).
                  
                     Σχήμα 4
                  
                  
                     Συναλλαγές εισαγωγών συσσωματωμάτων ξύλου στην ΕΕ σε ξηρούς τόνους
                  
                  
                     
               
            
                  (58)
               
               
                  Το σχήμα 5 δείχνει ότι οι εισαγωγές συσσωματωμάτων στην Ένωση αυξήθηκαν από 1,8 εκατ. ξηρούς τόνους το 2009 σε 3,2 εκατ. ξηρούς τόνους το 2011. Το 2012 οι εισαγωγές στην Ένωση έφτασαν περίπου τους 4 εκατ. ξηρούς τόνους, ενώ οι εισαγωγές αναμένεται να αυξηθούν τα επόμενα χρόνια. Το 2014 οι εισαγωγές συσσωματωμάτων ξύλου από τις νοτιοανατολικές ΗΠΑ στην Ένωση έφτασαν περίπου τους 7,3 εκατ. ξηρούς τόνους (24).
                  
                     Σχήμα 5
                  
                  
                     Εισαγωγές συσσωματωμάτων ξύλου στην ΕΕ σε ξηρούς τόνους
                  
                  
                     
                  
                     Πηγή: στοιχεία Ηνωμένου Βασιλείου
               
            
                  (59)
               
               
                  Το Ηνωμένο Βασίλειο διευκρίνισε επίσης ότι η συντριπτική πλειονότητα της διαθέσιμης προσφοράς συσσωματωμάτων αγοράζεται αυτή τη στιγμή με συμβάσεις που έχουν αποτελέσει αντικείμενο μεμονωμένης διαπραγμάτευσης (συνήθους διάρκειας 5 έως 10 ετών). Η αγορά συσσωματωμάτων ξύλου τοις μετρητοίς αντιπροσωπεύει πολύ περιορισμένο ποσοστό της συνολικής προσφοράς συσσωματωμάτων ξύλου. Οι μονάδες παραγωγής συσσωματωμάτων μπορούν να κατασκευαστούν σε 18 με 30 μήνες και, ενδεχομένως, με μακροπρόθεσμη σύμβαση προμηθειών. Λόγω των χαμηλών φραγμών για τις νεοεισερχόμενες στην αγορά επιχειρήσεις, οι αρχές του Ηνωμένου Βασιλείου ισχυρίζονται ότι η αγορά συσσωματωμάτων ξύλου μπορεί να καλύψει την αύξηση της ζήτησης που απαιτείται για την προμήθεια του Lynemouth.
               
            
                  (60)
               
               
                  Για να στηρίξει αυτή την άποψη, το Ηνωμένο Βασίλειο συνέκρινε την κατανάλωση συσσωματωμάτων στην Ένωση με την τιμή τοις μετρητοίς στις νοτιοανατολικές ΗΠΑ. Όπως φαίνεται στο σχήμα 5, οι εισαγωγές στην Ένωση από τις νοτιοανατολικές ΗΠΑ διπλασιάστηκαν από το 2009 έως το 2011. Κατά την περίοδο αυτή, οι τιμές τοις μετρητοίς στην αγορά δεν άλλαξαν σημαντικά παρά τις αυξημένες εισαγωγές στην Ένωση όπως φαίνεται στο σχήμα 6.
                  
                     Σχήμα 6
                  
                  
                     Κατανάλωση συσσωματωμάτων ξύλου και τιμές συσσωματωμάτων ξύλου τοις μετρητοίς FOB στις νοτιοανατολικές ΗΠΑ (2009-2013)
                  
                  […] (*1)
                  
               
            
                  (61)
               
               
                  Το Ηνωμένο Βασίλειο παρέσχε επίσης στοιχεία για την προτεινόμενη αλυσίδα εφοδιασμού. Το Lynemouth προτίθεται να προμηθεύεται περίπου [60 % — 80 %] των απαιτούμενων συσσωματωμάτων από τις νοτιοανατολικές ΗΠΑ. Θα προμηθευτεί περίπου [5 % — 20 %] από άλλα κράτη μέλη και το υπόλοιπο από τον δυτικό Καναδά. Το Lynemouth έχει βρει […] πιθανούς προμηθευτές, εκ των οποίων […] σε […] διαφορετικές πολιτείες στις νοτιοανατολικές ΗΠΑ και σε διάφορα κράτη […] στην Ευρώπη. Το Lynemouth δεν προτίθεται να προμηθεύεται βιομάζα από το Ηνωμένο Βασίλειο.
               
            
                  (62)
               
               
                  Σύμφωνα με το Ηνωμένο Βασίλειο, η αύξηση των τιμών πρώτων υλών μπορεί να εξηγηθεί από την έλλειψη υπολειμμάτων πριονίσματος. Το Ηνωμένο Βασίλειο εξήγησε ότι τα υπολείμματα πριονίσματος παράγονται σε μεγάλες ποσότητες κατά τη μεταποίηση πριστής ξυλείας και μπορούν να χρησιμοποιηθούν για την παραγωγή συσσωματωμάτων ξύλου, καθώς και για άλλες χρήσεις. Παρ' όλα αυτά, η διαθεσιμότητα υπολειμμάτων πριονίσματος περιορίζεται στην παραγωγή πριστής ξυλείας και εξαρτάται από αυτή. Σύμφωνα με το Ηνωμένο Βασίλειο, ο κατασκευαστικός τομέας των ΗΠΑ δεν επανήλθε πλήρως από τη χρηματοπιστωτική κρίση και μετά. Η μειωμένη δόμηση νέων κατοικιών και η μειωμένη παραγωγή πριστής ξυλείας μειώνουν τη διαθέσιμη προσφορά υπολειμμάτων πριονίσματος που θα μπορούσαν να χρησιμοποιηθούν για παραγωγή ξυλοπολτού και συσσωματωμάτων ξύλου. Σύμφωνα με το Ηνωμένο Βασίλειο, η ανεπάρκεια υπολειμμάτων πριονίσματος συμβάλλει σημαντικά στην αύξηση των τιμών πρώτων υλών.
               
            
                  (63)
               
               
                  Για να στηρίξουν αυτό το επιχείρημα, οι αρχές του Ηνωμένου Βασιλείου ισχυρίζονται ότι η αύξηση των τιμών πρώτων υλών στις τοπικές αγορές δεν σχετίζεται με την αυξημένη παραγωγή συσσωματωμάτων. Το σχήμα 7 δείχνει την αύξηση τιμής στις τοπικές αγορές των ΗΠΑ από το δεύτερο τρίμηνο του 2013 έως το πρώτο τρίμηνο του 2015, όπου υποδεικνύονται οι αγορές στις οποίες σημειώθηκε σημαντική αύξηση της παραγωγής συσσωματωμάτων.
                  
                     Σχήμα 7
                  
                  
                     Αύξηση της τιμής του πεύκου πριν τη συγκομιδή στις τοπικές αγορές των ΗΠΑ, Β' τρίμηνο 2013 — Α' τρίμηνο 2015
                  
                  […] (*1)
                  
               
            
                  (64)
               
               
                  Τέλος, το Ηνωμένο Βασίλειο επιβεβαίωσε ότι, με τροποποίηση των διατάξεων των συμβάσεων, η μονάδα του Lynemouth μπορεί να χρειαστεί να τροποποιήσει τα κριτήρια βιωσιμότητας που περιγράφονται στην αιτιολογική σκέψη 24, για παράδειγμα σε περίπτωση τυχόν μελλοντικών ευρωπαϊκών υποχρεωτικών κριτηρίων βιωσιμότητας σχετικά με τη στερεή βιομάζα.
               
            5.   ΑΞΙΟΛΟΓΗΣΗ ΤΟΥ ΜΕΤΡΟΥ
      
      
                  (65)
               
               
                  Ένα μέτρο αποτελεί κρατική ενίσχυση κατά την έννοια του άρθρου 107 παράγραφος 1 της ΣΛΕΕ, αν «χορηγείται υπό οποιαδήποτε μορφή από τα κράτη ή με κρατικούς πόρους και νοθεύει ή απειλεί να νοθεύσει τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής […], κατά το μέτρο που επηρεάζει τις μεταξύ κρατών μελών συναλλαγές».
               
            
                  (66)
               
               
                  Όπως ορίζεται στην απόφαση κίνησης της διαδικασίας της 19ης Φεβρουαρίου 2015, ο δικαιούχος θα λαμβάνει ενίσχυση λειτουργίας με τη μορφή μεταβλητής πριμοδότησης (βλέπε αιτιολογικές σκέψεις 16 έως 19 ανωτέρω) από τον αντισυμβαλλόμενο Low Carbon Contracts Company Ltd, ο οποίος αποτελεί κρατική επιχείρηση του Ηνωμένου Βασιλείου, για σκοπούς ηλεκτροπαραγωγής. Το μέτρο ευνοεί την παραγωγή ηλεκτρικής ενέργειας από ανανεώσιμες πηγές ενέργειας (από βιομάζα σε αυτή την περίπτωση) από τον επιλεγέντα δικαιούχο. Η ηλεκτρική ενέργεια αποτελεί αντικείμενο εκτενών εμπορικών συναλλαγών μεταξύ των κρατών μελών. Ως εκ τούτου, το κοινοποιηθέν μέτρο ενδέχεται να στρεβλώσει τον ανταγωνισμό στην αγορά ηλεκτρικής ενέργειας και να επηρεάσει τις συναλλαγές μεταξύ των κρατών μελών. Επιπλέον, η μονάδα θα ανταγωνίζεται άλλες μονάδες ηλεκτροπαραγωγής για καύσιμη βιομάζα στην αγορά πρώτων υλών. Πιο συγκεκριμένα, λόγω έλλειψης επαρκών τοπικών δασικών πόρων, το μεγαλύτερο μέρος της στερεής βιομάζας που χρειάζεται για την τροφοδότηση της μονάδας θα εισάγεται από το εξωτερικό (βλέπε αιτιολογική σκέψη 61).
               
            
                  (67)
               
               
                  Η Επιτροπή καταλήγει στο συμπέρασμα ότι το κοινοποιηθέν μέτρο συνιστά κρατική ενίσχυση κατά την έννοια του άρθρου 107 της Συνθήκης (25).
               
            5.1.   Νομιμότητα της ενίσχυσης
      
      
                  (68)
               
               
                  Βάσει των πληροφοριών που παρέσχε το Ηνωμένο Βασίλειο, η Επιτροπή σημειώνει ότι δεν έχει ληφθεί τελική επενδυτική απόφαση. Δεν θα γίνουν πληρωμές αν δεν εγκριθεί προηγουμένως η κρατική ενίσχυση. Η Επιτροπή κρίνει, ως εκ τούτου, ότι το Ηνωμένο Βασίλειο έχει εκπληρώσει τις υποχρεώσεις του σύμφωνα με το άρθρο 108 παράγραφος 3 της ΣΛΕΕ.
               
            5.2.   Συμβατότητα της ενίσχυσης
      
      
                  (69)
               
               
                  Η Επιτροπή σημειώνει ότι το κοινοποιηθέν μέτρο έχει ως στόχο την προώθηση της παραγωγής ηλεκτρικής ενέργειας από ανανεώσιμες πηγές ενέργειας, συγκεκριμένα από στερεή βιομάζα. Το κοινοποιηθέν μέτρο εμπίπτει στο πεδίο εφαρμογής των κατευθυντήριων γραμμών σχετικά με τις κρατικές ενισχύσεις για την προστασία του περιβάλλοντος και την ενέργεια για την περίοδο 2014-2020 (ΚΓΕΠΕ) (26). Ως εκ τούτου, η Επιτροπή έχει αξιολογήσει το κοινοποιηθέν μέτρο βάσει των γενικών διατάξεων συμβατότητας των ΚΓΕΠΕ (όπως ορίζονται στην ενότητα 3.2 των ΚΓΕΠΕ) και βάσει των ειδικών κριτηρίων συμβατότητας για ενίσχυση λειτουργίας που χορηγείται για ηλεκτροπαραγωγή από ανανεώσιμες πηγές ενέργειας (ενότητα 3.3.2.1 των ΚΓΕΠΕ).
               
            5.2.1.   Στόχος κοινού ενδιαφέροντος
      
      
                  (70)
               
               
                  Όπως καταλήγει στην απόφασή της για κίνηση της διαδικασίας, η Επιτροπή σημειώνει ότι ο στόχος του κοινοποιηθέντος μέτρου ενίσχυσης είναι να βοηθήσει το Ηνωμένο Βασίλειο να επιτύχει τους στόχους του σχετικά με την ανανεώσιμη ενέργεια και τους στόχους μείωσης των εκπομπών CO2 που θέτει η ΕΕ στο πλαίσιο της στρατηγικής «Ευρώπη 2020» (27). Όπως περιγράφεται στην αιτιολογική σκέψη 10 ανωτέρω, σύμφωνα με εκτιμήσεις του Ηνωμένου Βασιλείου, η μονάδα αναμένεται να παράγει περίπου 2,3 TWh ανανεώσιμης ηλεκτρικής ενέργειας εξοικονομώντας 17,7 εκατ. τόνους εκπομπών CO2. Ως εκ τούτου, σύμφωνα με τις παραγράφους 30 και 31 και την παράγραφο 33 στοιχείο α) των ΚΓΕΠΕ, το Ηνωμένο Βασίλειο παρέσχε ρητώς τα στοιχεία για την αναμενόμενη εξοικονόμηση εκπομπών CO2 και την αναμενόμενη ανανεώσιμη ηλεκτρική ενέργεια από το έργο. Η Επιτροπή καταλήγει στο συμπέρασμα ότι το κοινοποιηθέν μέτρο στοχεύει στην επίτευξη ενός στόχου κοινού ενδιαφέροντος σύμφωνα με το άρθρο 107 παράγραφος 3 στοιχείο γ) της Συνθήκης.
               
            
                  (71)
               
               
                  Περιβαλλοντικές οργανώσεις και η Steptoe and Johnson διατύπωσαν ανησυχίες σχετικά με τις περιβαλλοντικές επιπτώσεις του έργου. Το Ηνωμένο Βασίλειο επιβεβαίωσε ότι θα χορηγηθεί ενίσχυση μόνο για βιομάζα που πληροί τους ορισμούς των ΚΓΕΠΕ (βλέπε αιτιολογική σκέψη 6 των ΚΓΕΠΕ). Η Επιτροπή υπενθυμίζει ότι η ενίσχυση θα ανταποκρίνεται στους περιβαλλοντικούς στόχους που ορίζονται στην αιτιολογική σκέψη 69 και, ως εκ τούτου, πληροί το περιβαλλοντικό κριτήριο που πρέπει να λαμβάνεται υπόψη για σκοπούς ελέγχου της κρατικής ενίσχυσης. Επιπλέον της εκπλήρωσης αυτού του κριτηρίου σχετικά με την κρατική ενίσχυση, η μονάδα πρέπει να τηρεί όλη την ισχύουσα περιβαλλοντική νομοθεσία, ιδίως σχετικά με τις επιπτώσεις στην ατμοσφαιρική ρύπανση. Η μονάδα υπόκειται στην οδηγία 2010/75/ΕΕ του Ευρωπαϊκού Κοινοβουλίου και του Συμβουλίου (28) και πρέπει να συμμορφώνεται με αυτή την οδηγία, η οποία θέτει όρια για τις εκπομπές NOx, SO2 και αιωρούμενων σωματιδίων από μεγάλες μονάδες καύσης. Επιπλέον, η Επιτροπή σημειώνει ότι τα συσσωματώματα ξύλου που χρησιμοποιεί το Lynemouth πρέπει να πληρούν τα κριτήρια βιωσιμότητας του Ηνωμένου Βασιλείου. Σύμφωνα με τις αρχές του Ηνωμένου Βασιλείου, τα κριτήρια αυτά, συμπεριλαμβανομένης της εξοικονόμησης εκπομπών CO2, υπολογίζονται επί τη βάσει του κύκλου ζωής. Τα κριτήρια βιωσιμότητας του Ηνωμένου Βασιλείου περιέχουν επίσης διατάξεις για την αποφυγή άλλων αρνητικών περιβαλλοντικών επιπτώσεων (όπως για παράδειγμα της απώλειας βιοποικιλότητας).
               
            5.2.2.   Ανάγκη για κρατική παρέμβαση, δημιουργία κινήτρων και καταλληλότητα της ενίσχυσης.
      
      
                  (72)
               
               
                  Στην απόφασή της για κίνηση της διαδικασίας, η Επιτροπή κατέληξε επίσης στο συμπέρασμα ότι η ενίσχυση είναι απαραίτητη, έχει χαρακτήρα κινήτρου και είναι κατάλληλη. Συγκεκριμένα, αναφέροντας τις παραγράφους 38, 107 και 115 των ΚΓΕΠΕ, η Επιτροπή σημειώνει ότι οι αποτυχίες της αγοράς (δηλαδή, η αποτυχία να συμπεριληφθούν στην τιμή της ενέργειας εξωτερικά επακόλουθα που δημιουργεί η χρήση ορυκτών καυσίμων) δεν αντιμετωπίζονται επαρκώς από το υφιστάμενο πλαίσιο πολιτικής και χωρίς την υπό αξιολόγηση ενίσχυση λειτουργίας το έργο δεν θα είναι οικονομικά βιώσιμο.
               
            
                  (73)
               
               
                  Αναφέροντας τις παραγράφους 49 και 58 των ΚΓΕΠΕ, το Ηνωμένο Βασίλειο απέδειξε ότι το σταθμισμένο κόστος ηλεκτρικής ενέργειας είναι αρκετά υψηλότερο της αναμενόμενης αγοραίας τιμής της ηλεκτρικής ενέργειας και οι αρχές του Ηνωμένου Βασιλείου διαβίβασαν οικονομική ανάλυση η οποία καταδεικνύει ότι, χωρίς την ενίσχυση υπό αξιολόγηση, ο συντελεστής εσωτερικής απόδοσης του έργου θα ήταν αρνητικός. Σε μια τέτοια κατάσταση, οι παράγοντες της αγοράς δεν θα επιθυμούσαν να επενδύσουν στο έργο της βιομάζας. Ως εκ τούτου, η ενίσχυση αλλάζει τη συμπεριφορά του δικαιούχου. Το Ηνωμένο Βασίλειο επιβεβαίωσε ότι ο δικαιούχος έπρεπε να υποβάλει σχετικές αιτήσεις και ότι αυτές υποβλήθηκαν πριν ξεκινήσουν οι εργασίες για το έργο (παράγραφος 51 των ΚΓΕΠΕ).
               
            
                  (74)
               
               
                  Αναφέροντας συγκεκριμένα τις παραγράφους 40 και 116 των ΚΓΕΠΕ, το Ηνωμένο Βασίλειο απέδειξε ότι η ενίσχυση ήταν κατάλληλο μέσο. Όπως εξηγείται στην απόφαση κίνησης της διαδικασίας, το σταθμισμένο κόστος ηλεκτρικής ενέργειας είναι υψηλότερο της αναμενόμενης αγοραίας τιμής της ηλεκτρικής ενέργειας και ο αναμενόμενος συντελεστής εσωτερικής απόδοσης θα ήταν αρνητικός. Προκειμένου να αντιμετωπίσει την έλλειψη επαρκών εσόδων για το συγκεκριμένο έργο, το Ηνωμένο Βασίλειο χορηγεί κρατική ενίσχυση η οποία αφορά ειδικά το συγκεκριμένο έργο και αντιμετωπίζει τις ανάγκες του έργου που πρόκειται να αναληφθεί χωρίς υπέρβαση του αναμενόμενου συντελεστή εσωτερικής απόδοσης (π.χ. εντός των ελάχιστων ποσοστιαίων αποδόσεων που περιγράφονται στην αιτιολογική σκέψη 18 ανωτέρω). Συγκεκριμένα, το έργο του Lynemouth επελέγη μεταξύ αρκετών άλλων με σκοπό την επίτευξη των στόχων της Ένωσης για ανανεώσιμη ενέργεια (βλέπε αιτιολογική σκέψη 7 ανωτέρω) και έλαβε ενίσχυση λειτουργίας με τη μορφή CfD. Η Επιτροπή, στην απόφασή της στην υπόθεση SA.36196 (29) (Electricity Market Reform — Contract for Difference for Renewables) κατέληξε στο συμπέρασμα ότι η CfD είναι κατάλληλο μέσο για την επίτευξη του στόχου κοινού ενδιαφέροντος.
               
            
                  (75)
               
               
                  Ως εκ τούτου, η Επιτροπή καταλήγει στο συμπέρασμα ότι η ενίσχυση για το κοινοποιηθέν έργο είναι απαραίτητη, έχει χαρακτήρα κινήτρου και χορηγείται με κατάλληλο μέσο.
               
            5.2.3.   Αναλογικότητα
      
      
                  (76)
               
               
                  Στην απόφασή της για κίνηση της διαδικασίας, η Επιτροπή εξέφρασε αμφιβολίες για το αν η ενίσχυση είναι αναλογική (βλέπε αιτιολογική σκέψη 28 ανωτέρω). Η Επιτροπή υπενθυμίζει ότι το σταθμισμένο κόστος ηλεκτρικής ενέργειας (LCOE) για ένα τέτοιο έργο βιομάζας, βάσει ενός συντελεστή εσωτερικής απόδοσης 10 %, υπολογίστηκε από το Ηνωμένο Βασίλειο τουλάχιστον στα 105 GBP/MWh (βλέπε αιτιολογική σκέψη 19). Η Επιτροπή θεωρεί το LCOE κατάλληλο όπως επιβεβαιώθηκε ήδη σε προηγούμενες αποφάσεις (30). Το Ηνωμένο Βασίλειο κατέδειξε ότι η ενίσχυση ανά μονάδα ενέργειας δεν υπερβαίνει τη διαφορά ανάμεσα στο LCOE και στην αναμενόμενη αγοραία τιμή της ηλεκτρικής ενέργειας, καθώς η τιμή άσκησης (που αντανακλά την τιμή της αγοράς συν την πριμοδότηση) δεν υπερβαίνει το LCOE (31). Επιπλέον, το Ηνωμένο Βασίλειο επιβεβαίωσε ότι η ενίσχυση θα χορηγηθεί έως την απόσβεση της επένδυσης, σύμφωνα με τους ισχύοντες λογιστικούς κανόνες.
               
            
                  (77)
               
               
                  Η ελάχιστη ποσοστιαία απόδοση του έργου είναι μεταξύ 8,8 % και 12,7 % σε πραγματική βάση προ φόρου, όπως περιγράφεται στην αιτιολογική σκέψη 18 ανωτέρω και έχει γίνει δεκτή από την Επιτροπή στην απόφασή της για κίνηση της διαδικασίας. Συνάδει με τις αποδόσεις που έχει εγκρίνει στο παρελθόν η Επιτροπή για έργα σχετικά με τη βιομάζα στο Ηνωμένο Βασίλειο (32). Η Επιτροπή θα αξιολογήσει αν ο συντελεστής εσωτερικής απόδοσης του έργου τηρεί την ελάχιστη ποσοστιαία απόδοση.
               
            
                  (78)
               
               
                  Μετά την απόφαση κίνησης της διαδικασίας, το Ηνωμένο Βασίλειο υπέβαλε επικαιροποιημένες πληροφορίες σχετικά με το έργο αποδεικνύοντας ότι ο συντελεστής εσωτερικής απόδοσης του έργου του Lynemouth είναι σημαντικά χαμηλότερος σε σύγκριση με την κοινοποίηση κυρίως λόγω της απώλειας περίπου ενός έτους επιδότησης, του υψηλότερου κόστους κεφαλαίου, της κατάργησης της απαλλαγής από την εισφορά κλιματικών αλλαγών και τις δυσμενείς εξελίξεις στις τιμές ξένου συναλλάγματος. Επιπλέον, οι αρχές του Ηνωμένου Βασιλείου επικαιροποίησαν ευνοϊκά τον συντελεστή φορτίου, μία από τις παραμέτρους λειτουργίας.
               
            
                  (79)
               
               
                  Σύμφωνα με τον οικονομικό υπολογισμό που υποβλήθηκε, ο συντελεστής εσωτερικής απόδοσης του έργου είναι πλέον περίπου [3 % — 8 %] σε πραγματική βάση προ φόρου, είναι δηλαδή αρκετά κάτω από την ελάχιστη ποσοστιαία απόδοση και, ως εκ τούτου, αυτό είναι ήδη μια ένδειξη της απουσίας υπεραντιστάθμισης. Ωστόσο, η Επιτροπή σημειώνει ότι οι παράμετροι λειτουργίας, για παράδειγμα η μέση θερμική απόδοση, ο συντελεστής φορτίου και το κόστος καυσίμου, μπορεί ακόμα να ποικίλλουν.
               
            
                  (80)
               
               
                  Υπό αυτό το πρίσμα, το Ηνωμένο Βασίλειο παρέσχε στοιχεία που αποδείκνυαν ότι η θερμική απόδοση των μονάδων που λειτουργούν με κονιορτοποιημένο άνθρακα είναι περίπου 36 %, ενώ οι πληροφορίες της αγοράς υποδεικνύουν ότι αυτό το είδος έργου μετατροπής σταθμού ώστε να λειτουργεί με βιομάζα θα μπορούσε να φτάσει θερμική απόδοση περίπου 38 % με 39 %. Ως εκ τούτου, η αύξηση 10 % στη θερμική απόδοση, όπως διατυπώθηκε στην απόφαση κίνησης της διαδικασίας, δεν φαίνεται ρεαλιστική.
               
            
                  (81)
               
               
                  Όπως αναφέρεται ανωτέρω, ο συντελεστής φορτίου του έργου (βλέπε αιτιολογική σκέψη 12) αυξήθηκε σε 77 % βάσει ανάλυσης δεδομένων από άλλες μονάδες που λειτουργούν με βιομάζα που εξέτασε το Ηνωμένο Βασίλειο μετά την απόφαση κίνησης της διαδικασίας. Επιπλέον, οι πληροφορίες που υπέβαλε το Ηνωμένο Βασίλειο υποδεικνύουν ότι ο καθαρός συντελεστής φορτίου γι' αυτό το είδος μονάδας δεν θα υπερέβαινε περίπου το 80 % (33).
               
            
                  (82)
               
               
                  Όσον αφορά το κόστος καυσίμου, το Ηνωμένο Βασίλειο εξήγησε αναλυτικά το κόστος εξασφάλισης επαρκών προμηθειών συσσωματωμάτων ξύλου. Η τεκμηρίωση που παρασχέθηκε είχε επαληθευθεί από ανεξάρτητους εμπειρογνώμονες και περιλαμβάνει λεπτομερή ανάλυση των κύριων στοιχείων κόστους στην αλυσίδα εφοδιασμού του Lynemouth, συμπεριλαμβανομένου του κόστους παραγωγής, μεταφοράς και υλικοτεχνικής υποστήριξης (συμπεριλαμβανομένου του κόστους που σχετίζεται με την αναβάθμιση των εγκαταστάσεων του λιμανιού που χρειάζεται το Lynemouth). Βάσει της εξήγησης που παρασχέθηκε, η Επιτροπή καταλήγει στο συμπέρασμα ότι το κόστος καυσίμου 7,17 GBP/GJ είναι εύλογη εκτίμηση του αναμενόμενου κόστους καυσίμου.
               
            
                  (83)
               
               
                  Υπολογίστηκε ο συντελεστής εσωτερικής απόδοσης σε περίπτωση αύξησης της θερμικής απόδοσης και του συντελεστή φορτίου κατά 5 % και μείωσης του κόστους καυσίμου κατά 5 %. Αλλαγές τέτοιου μεγέθους θεωρούνται σύμφωνες με το ρεαλιστικό εύρος των παραμέτρων λειτουργίας όπως αναφέρεται στις αιτιολογικές σκέψεις 79 έως 81. Τέτοιες σωρευτικές αλλαγές θα αύξαναν τον συντελεστή εσωτερικής απόδοσης (πραγματική βάση προ φόρου) από περίπου [3 % — 8 %] σε […]. Η τιμή αυτή παραμένει εντός του εύρους των ελάχιστων ποσοστιαίων αποδόσεων που έχει προβλέψει το Ηνωμένο Βασίλειο.
               
            
                  (84)
               
               
                  Υπό το πρίσμα των ανωτέρω, η Επιτροπή καταλήγει στο συμπέρασμα ότι η ενίσχυση δεν οδηγεί σε υπεραντιστάθμιση. Ως εκ τούτου, το κοινοποιηθέν μέτρο είναι αναλογικό ως προς την επίτευξη του στόχου κοινού ενδιαφέροντος.
               
            5.2.4.   Αποφυγή αδικαιολόγητων αρνητικών επιπτώσεων στον ανταγωνισμό και τις συναλλαγές
      
      
                  (85)
               
               
                  Κατά την αξιολόγηση της συμβατότητας ενός μέτρου κρατικής ενίσχυσης, η Επιτροπή πρέπει να διαπιστώσει, «αφενός, ότι περιορίζονται οι αρνητικές συνέπειες του μέτρου ενίσχυσης όσον αφορά τις στρεβλώσεις του ανταγωνισμού και τον αντίκτυπο στις συναλλαγές μεταξύ των κρατών μελών και, αφετέρου, ότι αντισταθμίζονται από τα θετικά αποτελέσματα όσον αφορά τη συμβολή στην επίτευξη του στόχου κοινού ενδιαφέροντος» (βλέπε παράγραφο 88 των ΚΓΕΠΕ).
               
            
                  (86)
               
               
                  Αναφέροντας τις παραγράφους 94-96 των ΚΓΕΠΕ, η Επιτροπή θεωρεί ότι το μέτρο δεν οδηγεί σε προφανείς αρνητικές επιπτώσεις, καθώς η ενίσχυση είναι αναλογική και δεν οδηγεί απλώς σε μετεγκατάσταση της δραστηριότητας χωρίς περιβαλλοντικό αντίκτυπο. Η ενίσχυση θα βοηθήσει το έργο του Lynemouth να μετατρέψει τη λειτουργία του με άνθρακα σε λειτουργία με βιομάζα οδηγώντας σε εξοικονόμηση εκπομπών CO2 (βλέπε αιτιολογική σκέψη 10 ανωτέρω).
               
            
                  (87)
               
               
                  Κατά την αξιολόγηση των αρνητικών συνεπειών του μέτρου ενίσχυσης, η Επιτροπή επικεντρώνεται στις στρεβλώσεις που προκύπτουν από τον αντίκτυπο που αναμένεται να έχει η ενίσχυση στον ανταγωνισμό στις επηρεαζόμενες αγορές προϊόντος και στον τόπο εγκατάστασης της οικονομικής δραστηριότητας (βλέπε παράγραφο 97 των ΚΓΕΠΕ). Καθώς η ενίσχυση χορηγείται για την παραγωγή ηλεκτρικής ενέργειας από ανανεώσιμες πηγές ενέργειας, η αγορά προϊόντων που επηρεάζεται είναι η αγορά ηλεκτρικής ενέργειας.
               
            
                  (88)
               
               
                  Πρώτον, η Επιτροπή υπενθυμίζει το περιορισμένο μερίδιο αγοράς του δικαιούχου (0,7 % της αγοράς παραγωγής ηλεκτρικής ενέργειας του Ηνωμένου Βασιλείου). Δεύτερον, αναφέροντας την παράγραφο 101 των ΚΓΕΠΕ, η Επιτροπή σημειώνει περαιτέρω ότι το έργο αποτελεί επανεξοπλισμό υφιστάμενης μονάδας παραγωγής ηλεκτρικής ενέργειας με καύση άνθρακα και, ως εκ τούτου, δεν θα οδηγήσει σε αρνητικές συνέπειες, όπως, για παράδειγμα, στη ενίσχυση της ισχύος του δικαιούχου στην αγορά. Ως εκ τούτου, η Επιτροπή καταλήγει στο συμπέρασμα ότι το μέτρο δεν θα έχει σημαντικό αντίκτυπο στον ανταγωνισμό στην αγορά παραγωγής ηλεκτρικής ενέργειας στο Ηνωμένο Βασίλειο.
               
            
                  (89)
               
               
                  Στην απόφασή της για κίνηση της διαδικασίας, η Επιτροπή εξέφρασε αμφιβολίες για το αν το έργο στρεβλώνει τον ανταγωνισμό στην αγορά συσσωματωμάτων ξύλου και περαιτέρω στις αγορές προηγούμενου σταδίου (πρώτων υλών) σε βαθμό αντίθετο προς το κοινό συμφέρον. Λαμβάνοντας υπόψη τα ειδικά χαρακτηριστικά αυτού του μεμονωμένα κοινοποιηθέντος έργου, η Επιτροπή επεξέτεινε την ανάλυση στις έμμεσες επιπτώσεις στις δευτερεύουσες αγορές.
               
            5.2.5.   Στρέβλωση στην αγορά συσσωματωμάτων ξύλου
      
      
                  (90)
               
               
                  Η Επιτροπή υπενθυμίζει πρώτα ότι η μονάδα του Lynemouth θα μπορεί να χρησιμοποιεί μόνο βιομηχανικά συσσωματώματα ξύλου. Ενώ κάποιες μονάδες ενδέχεται να μπορούν να υποκαταστήσουν μερικώς τα συσσωματώματα ξύλου με άλλα καύσιμα, η μονάδα του Lynemouth δεν αναμένεται να μπορεί να υποκαταστήσει τα συσσωματώματα ξύλου με άλλο προϊόν, λόγω του σχεδιασμού της. Για σκοπούς ανάλυσης του βαθμού στρέβλωσης του ανταγωνισμού από το έργο, η κατάλληλη αγορά του προϊόντος είναι η αγορά βιομηχανικών συσσωματωμάτων ξύλου.
               
            
                  (91)
               
               
                  Τα δεδομένα που παρέσχε το Ηνωμένο Βασίλειο (βλέπε σχήμα 4) δείχνουν ότι το εμπόριο συσσωματωμάτων ξύλου γίνεται μεταξύ των κύριων περιοχών παραγωγής και κατανάλωσης. Επιπλέον, οι εμπορικές ροές έχουν αυξηθεί σημαντικά τα τελευταία χρόνια (περισσότερο από 40 % σε ένα έτος). Επιπλέον, το Ηνωμένο Βασίλειο παρέσχε δεδομένα ότι οι εισαγωγές συσσωματωμάτων ξύλου στην ΕΕ από τις νοτιοανατολικές ΗΠΑ διπλασιάστηκαν από το 2009 έως το 2011 (όπως φαίνεται στο σχήμα 5).
               
            
                  (92)
               
               
                  Ως εκ τούτου, βάσει των εμπορικών ροών και του όγκου των εισαγωγών στην Ένωση, η Επιτροπή καταλήγει στο συμπέρασμα ότι η αγορά συσσωματωμάτων ξύλου δεν περιορίζεται σε ένα κράτος μέλος ή στην Ένωση, αλλά πρέπει να θεωρείται παγκόσμια αγορά για την αξιολόγηση των στρεβλώσεων της αγοράς στην αγορά συσσωματωμάτων ξύλου.
               
            
                  (93)
               
               
                  Το 2014 η παγκόσμια αγορά συσσωματωμάτων ξύλου αυξήθηκε στους 27 εκατ. ξηρούς τόνους. Η ευρωπαϊκή κατανάλωση συσσωματωμάτων ξύλου διπλασιάστηκε από το 2009 έως το 2012 (όπως φαίνεται στο σχήμα 5). Παρά την αύξηση αυτή, τα στοιχεία στο σχήμα 6 δείχνουν ότι οι τιμές στην αγορά τοις μετρητοίς δεν άλλαξαν σημαντικά.
               
            
                  (94)
               
               
                  Επιπλέον, από τις πληροφορίες που υποβλήθηκαν σε απάντηση της απόφασης κίνησης της διαδικασίας, η Επιτροπή σημειώνει ότι το μεγαλύτερο μέρος της προσφοράς συσσωματωμάτων ξύλου αγοράζεται αυτή τη στιγμή με μακροπρόθεσμες συμβάσεις που έχουν αποτελέσει αντικείμενο μεμονωμένης διαπραγμάτευσης. Οι μονάδες παραγωγής συσσωματωμάτων μπορούν να κατασκευαστούν εντός 2 ετών αφού (ή πριν) υπογραφούν νέες συμβάσεις και εξασφαλιστούν πωλήσεις. Ως εκ τούτου, οι φραγμοί της αγοράς σε νέες μονάδες παραγωγής φαίνεται να είναι χαμηλοί. Η πρόσφατη αύξηση στην ικανότητα παραγωγής συσσωματωμάτων τόσο στις νοτιοανατολικές ΗΠΑ όσο και στην Ένωση (34) στηρίζει αυτή την παρατήρηση.
               
            
                  (95)
               
               
                  Η ποσότητα συσσωματωμάτων ξύλου που απαιτείται από το Lynemouth αντιπροσωπεύει περίπου το 5,5 % της παγκόσμιας αγοράς συσσωματωμάτων ξύλου το 2014. Το ποσοστό αυτό είναι σημαντικά χαμηλότερο από το 7,4 % που υπολογίστηκε στην απόφαση κίνησης της διαδικασίας βάσει δεδομένων του 2012. Αν ληφθεί υπόψη το γεγονός ότι οι νέες μονάδες συσσωματωμάτων μπορούν να κατασκευαστούν σχεδόν παράλληλα με το έργο μετατροπής ως προς τη διάρκεια (βλέπε αιτιολογικές σκέψεις 59 και 60), μπορεί να αναμένεται ότι η πρόσθετη ζήτηση θα επιφέρει πρόσθετη παραγωγική ικανότητα, όπως επιβεβαιώνεται από την προβλεπόμενη αλυσίδα εφοδιασμού του έργου.
               
            
                  (96)
               
               
                  Επίσης, στο παρελθόν, οι εισαγωγές και τα επίπεδα κατανάλωσης αυξήθηκαν με ταχύ ρυθμό στην Ένωση, κάτι που αποτελεί έναν ακόμα δείκτη ότι η αγορά συσσωματωμάτων ξύλου μπορεί να απορροφήσει μεγάλες αυξήσεις στη ζήτηση συσσωματωμάτων ξύλου. Σημειώνεται επίσης ότι η τιμή τοις μετρητοίς στις νοτιοανατολικές ΗΠΑ, την κύρια περιοχή από την οποία αναμένεται να προμηθεύεται συσσωματώματα ξύλου το έργο, δεν άλλαξε σημαντικά (σχήμα 6), ενώ αυξήθηκαν οι εισαγωγές από αυτή την περιοχή στην Ένωση (σχήμα 5).
               
            
                  (97)
               
               
                  Η ανάλυση δείχνει ότι η αγορά των συσσωματωμάτων ξύλου είναι παγκόσμια και μπορεί να καλύψει την αύξηση της ζήτησης συσσωματωμάτων ξύλου που αναμένεται να προκύψει από το έργο. Ως εκ τούτου, η Επιτροπή καταλήγει στο συμπέρασμα ότι η ενίσχυση δεν επηρεάζει δυσμενώς τις εμπορικές συνθήκες στην αγορά συσσωματωμάτων ξύλου σε βαθμό αντίθετο προς το κοινό συμφέρον (εξοικονόμηση εκπομπών CO2 και αυξημένη παραγωγή ηλεκτρικής ενέργειας από ανανεώσιμες πηγές ενέργειας).
               
            5.2.6.   Στρέβλωση στην αγορά πρώτων υλών
      
      
                  (98)
               
               
                  Η Επιτροπή σημείωσε στην απόφαση κίνησης της διαδικασίας (βλέπε αιτιολογική σκέψη 75 της απόφασης κίνησης διαδικασίας) ότι η αυξημένη ζήτηση συσσωματωμάτων ξύλου μπορεί να οδηγήσει σε περαιτέρω στρεβλώσεις στην αγορά πρώτων υλών (δηλαδή στην αγορά ινών ξύλου). Σχετικά με αυτό, υπενθυμίζεται ότι η ενίσχυση χορηγείται για τα MWh ηλεκτρικής ενέργειας που θα παράγει η μονάδα του Lynemouth. Οι πιθανές στρεβλώσεις στην αγορά συσσωματωμάτων ξύλου και στην αγορά πρώτων υλών δεν προκύπτουν από απευθείας επιδοτήσεις για συσσωματώματα ξύλου ή πρώτες ύλες, αλλά από την αυξημένη ζήτηση καυσίμου για παραγωγή ηλεκτρικής ενέργειας. Επιπλέον, οι συνέπειες στην αγορά πρώτων υλών είναι έμμεσες σε σύγκριση με τις στρεβλώσεις στην αγορά συσσωματωμάτων ξύλου.
               
            
                  (99)
               
               
                  Ενώ τα συσσωματώματα μπορούν να μεταφερθούν στο εξωτερικό, για οικονομικούς λόγους, οι πρώτες ύλες που χρησιμοποιούνται από τη βιομηχανία συσσωματωμάτων ξύλου μπορούν κανονικά να μεταφέρονται μόνο σε περιορισμένες αποστάσεις. Οι μονάδες παραγωγής ημικατεργασμένων προϊόντων ξυλοπολτού προμηθεύονται ξύλο από περιοχές που απέχουν κατά μέσο όρο περίπου 100 με 150 km (που ονομάζεται εμπορική ακτίνα της μονάδας). Για να αξιολογηθεί ο αντίκτυπος αυτών των μονάδων στον ανταγωνισμό, είναι επομένως απαραίτητο να καθοριστεί από ποια τοπική αγορά θα προμηθεύονται ή είναι πιθανό να προμηθεύονται τα συσσωματώματα.
               
            
                  (100)
               
               
                  Όπως εξηγήθηκε στην αιτιολογική σκέψη 11 ανωτέρω, η μονάδα του Lynemouth πρόκειται να προμηθεύεται [60 % — 80 %] του συνολικού απαιτούμενου καυσίμου συσσωματωμάτων ξύλου από τις νοτιοανατολικές ΗΠΑ. Περίπου [5 % — 20 %] με 15 % θα προέρχεται από άλλα κράτη μέλη. Αυτό σημαίνει ότι περίπου […] εκατ. ξηροί τόνοι τον χρόνο θα προέρχονται από άλλα κράτη μέλη, από περίπου 16 διαφορετικούς προμηθευτές. Αυτό αντιπροσωπεύει περίπου το […] της κατανάλωσης συσσωματωμάτων ξύλου στην ΕΕ (βλέπε σχήμα 6). Επιπλέον, το έργο του Lynemouth δεν προτίθεται να έχει ως προμηθευτή το Ηνωμένο Βασίλειο. Ως εκ τούτου, δεν είναι πιθανό το έργο να αυξήσει τις τιμές των πρώτων υλών στην αγορά του Ηνωμένου Βασιλείου ή της Ευρωπαϊκής Ένωσης, όπως ισχυρίζονται η EPF και η WPF αντίστοιχα. Επομένως, το μέτρο δεν αναμένεται να οδηγήσει σε αδικαιολόγητες στρεβλώσεις ανταγωνισμού εντός της Ένωσης. Καθώς το μεγαλύτερο μέρος των συσσωματωμάτων ξύλου προέρχεται από περιοχές εκτός της Ένωσης και η αγορά πρώτων υλών είναι τοπική, οι επιπτώσεις λαμβάνουν χώρα εκτός της Ένωσης.
               
            
                  (101)
               
               
                  Περίπου [10 % — 30 %] των απαιτούμενων συσσωματωμάτων ξύλου θα προέρχεται από τον Καναδά. Οι πιθανές προμήθειες από τον Καναδά θεωρείται ότι θα είναι σημαντικά υψηλότερες αυτών από την Ευρώπη. Τα στοιχεία που υπέβαλε η Ένωση Συσσωματωμάτων Ξύλου του Καναδά (Wood Pellet Association of Canada) υπολόγισαν πλεόνασμα 14 εκατ. ξηρών τόνων βιομάζας στον δυτικό Καναδά. Οι προμήθειες από τον Καναδά αναμένεται ότι θα αντιπροσωπεύουν […] του εκτιμώμενου πλεονάσματος. Ως εκ τούτου, το έργο δεν αναμένεται να προκαλέσει αδικαιολόγητο αντίκτυπο στην καναδική αγορά σχετικά με τις πρώτες ύλες των συσσωματωμάτων ξύλου.
               
            
                  (102)
               
               
                  Το μεγαλύτερο μέρος των προμηθειών για το έργο θα εισάγεται από τις νοτιοανατολικές ΗΠΑ. Ως εκ τούτου, η έρευνα για πιθανές στρεβλώσεις στην αγορά των πρώτων υλών (ινών ξύλου) επικεντρώνεται σε αυτή την περιοχή.
               
            
                  (103)
               
               
                  Το Lynemouth θα εισάγει περίπου 2 εκατ. GT (που ισοδυναμούν με περίπου 0,9 εκατ. ξηρούς τόνους) από τις νοτιοανατολικές ΗΠΑ, ποσοστό που αντιπροσωπεύει το 1,7 % της συνολικής προσφοράς ξυλοπολτού το 2011 στις νοτιοανατολικές ΗΠΑ και το 0,9 % των συνολικών ποσοτήτων που αφαιρέθηκαν την ίδια χρονιά σε αυτή την περιοχή. Τέτοια χαμηλά ποσοστά από μόνα τους δεν αποτελούν ισχυρές ενδείξεις αδικαιολόγητων στρεβλώσεων στην αγορά πρώτων υλών. Συγκεκριμένα, λαμβάνοντας υπόψη τις συνολικές ποσότητες που αφαιρέθηκαν, ο αντίκτυπος δεν θα οδηγήσει σε αδικαιολόγητες στρεβλώσεις στην αγορά. Επιπλέον, αυτοί οι αριθμοί συνυπολογίζουν μόνο τον ξυλοπολτό και δεν λαμβάνουν υπόψη άλλα υλικά εισόδου, όπως υπολείμματα ξυλείας και πριονίσματος που μπορούν επίσης, σε κάποιο βαθμό, να χρησιμοποιηθούν για την παραγωγή συσσωματωμάτων ξύλου.
               
            
                  (104)
               
               
                  Παρ' όλα αυτά, ορισμένα τρίτη μέρη ανέφεραν ότι η αύξηση στην παραγωγή συσσωματωμάτων προκάλεσε αύξηση στις τιμές των πρώτων υλών (του ξυλοπολτού) στις νοτιοανατολικές ΗΠΑ. Συγκεκριμένα, η Steptoe and Johnson και η AFPA υπέβαλαν στοιχεία που δείχνουν αύξηση τιμής την περίοδο 2011-2014. Τα ίδια στοιχεία, αλλά για μεγαλύτερη περίοδο, υπέβαλε η Ένωση Βιομηχανικών Συσσωματωμάτων των ΗΠΑ (US Industrial Pellet Association) (σχήμα 3).
               
            
                  (105)
               
               
                  Η Επιτροπή σημειώνει ότι, όπως φαίνεται στο σχήμα 2, η μέση τιμή πρώτων υλών (πριν τη συγκομιδή) στις νοτιοανατολικές ΗΠΑ δεν είναι εκτός του ιστορικού της εύρους. Ως εκ τούτου, η αύξηση στις τιμές από το 2011 δεν φαίνεται ασυνήθιστη. Το 2010 οι τιμές ήταν ακόμη υψηλότερες, υποτίθεται λόγω καιρικών φαινομένων.
               
            
                  (106)
               
               
                  Επιπλέον, το Ηνωμένο Βασίλειο ανέφερε ότι η αγορά των ΗΠΑ εξακολουθεί να επηρεάζεται από τη μείωση της ζήτησης μετά τη χρηματοπιστωτική κρίση. Συγκεκριμένα, η παραγωγή πριστής ξυλείας μειώθηκε κατά περίπου 57 εκατ. GT σε σύγκριση με το 2005. Αν αυτή η ποσότητα ήταν διαθέσιμη, θα παράγονταν περίπου 28-19 εκατ. GT υπολειμμάτων που θα μπορούσαν να χρησιμεύσουν ως πηγή συσσωματωμάτων ξύλου ή ανταγωνιστικών προϊόντων. Επιπλέον, το Ηνωμένο Βασίλειο ισχυρίζεται ότι δεν υπάρχει συσχέτιση ανάμεσα στις περιοχές με ισχυρή παραγωγή συσσωματωμάτων και στην αύξηση στις τιμές ξυλοπολτού στις τοπικές αγορές (σχήμα 7).
               
            
                  (107)
               
               
                  Πράγματι, τα στοιχεία στο σχήμα 1 δείχνουν ότι πριν το 2008 υπήρχαν μεγαλύτερες ποσότητες πριστής ξυλείας και, επομένως, υπολειμμάτων. Ακόμα μικρότερη διαθεσιμότητα υπολειμμάτων θα μπορούσε, επομένως, να έχει επιδράσει αρνητικά στην τιμή του ξυλοπολτού. Επιπλέον, το Ηνωμένο Βασίλειο έχει αποδείξει ότι η εντατική παραγωγή συσσωματωμάτων δεν σχετίζεται απαραίτητα με αυξήσεις της τιμής των πρώτων υλών (βλέπε αιτιολογική σκέψη 63 ανωτέρω).
               
            
                  (108)
               
               
                  Όπως αναφέρεται ανωτέρω (βλέπε αιτιολογική σκέψη 62 ανωτέρω), η τιμή του ξυλοπολτού επηρεάζεται από στοιχεία όπως οι καιρικές συνθήκες, η διαθεσιμότητα υπολειμμάτων (που συνδέεται με την αγορά της πριστής ξυλείας), ενώ διακυμάνσεις των τιμών έχουν επίσης παρατηρηθεί και στο παρελθόν. Επιπλέον, αυξήσεις τιμών και μειώσεις τιμών σημειώνονται πράγματι και σε περιοχές με υψηλή παραγωγή συσσωματωμάτων και σε περιοχές με χαμηλή παραγωγή συσσωματωμάτων. Ως εκ τούτου, η έμμεση ζήτηση πρώτων υλών που θα προκύψει από το έργο του Lynemouth δεν αναμένεται να οδηγήσει σε αδικαιολόγητες στρεβλώσεις στην αγορά.
               
            
                  (109)
               
               
                  Τα ενδιαφερόμενα μέρη υπέβαλαν επίσης μια θεωρητική μελέτη δημιουργίας μοντέλων για τις πιθανές επιπτώσεις μελλοντικών σεναρίων υψηλής διείσδυσης της βιοενέργειας. Η μελέτη δεν αξιολογεί τον αντίκτυπο του έργου του Lynemouth στην αγορά, αλλά αξιολογεί την επίδραση της αναμενόμενης παγκόσμιας ζήτησης βιομάζας με βάση υφιστάμενες και μελλοντικές πολιτικές. Παρ' όλα αυτά, είναι αβέβαιο σε ποιο βαθμό θα υλοποιηθούν τα μελλοντικά σχέδια για τη βιομάζα και, αν όντως υλοποιηθούν, υπό ποιες συνθήκες και από ποιες περιοχές θα προέρχεται στην πραγματικότητα η βιομάζα. Η μελέτη δεν αλλάζει επομένως τα συμπεράσματα για τον πιθανό αντίκτυπο του έργου του Lynemouth, καθώς πραγματεύεται ιδίως τις πιθανές επιπτώσεις μελλοντικών εξελίξεων.
               
            
                  (110)
               
               
                  Τέλος, σύμφωνα με δεδομένα που υπέβαλε το Ηνωμένο Βασίλειο, το Lynemouth προτίθεται να προμηθευθεί βιομάζα από περίπου […] μονάδες παραγωγής σε […] πολιτείες στις νοτιοανατολικές ΗΠΑ. Η διαφοροποίηση της αλυσίδας εφοδιασμού θα μειώσει περαιτέρω τυχόν κίνδυνο στρεβλώσεων στις τοπικές αγορές.
               
            
                  (111)
               
               
                  Ως εκ τούτου, η Επιτροπή καταλήγει στο συμπέρασμα ότι το μέτρο δεν αναμένεται να οδηγήσει σε αδικαιολόγητες στρεβλώσεις στην αγορά πρώτων υλών. Σχετικά με αυτό, υπενθυμίζεται ότι η ενίσχυση χορηγείται για την παραγωγή ηλεκτρικής ενέργειας από στερεή βιομάζα και τυχόν επιπτώσεις της ενίσχυσης θα είναι έμμεσες ως προς την προμήθεια των πρώτων υλών που χρησιμοποιεί η βιομηχανία συσσωματωμάτων ξύλου.
               
            5.2.7.   Κριτήριο εξισορρόπησης
      
      
                  (112)
               
               
                  Όπως αναφέρεται στην παράγραφο 97 των ΚΓΕΠΕ, εάν τα μέτρα κρατικών ενισχύσεων είναι ορθώς στοχευμένα στην ανεπάρκεια της αγοράς που αποσκοπούν να αντιμετωπίσουν, ο κίνδυνος αδικαιολόγητης στρέβλωσης του ανταγωνισμού είναι πιο περιορισμένος. Η Επιτροπή σημειώνει ότι η ενίσχυση στοχεύει απευθείας στην επίτευξη των στόχων για την ανανεώσιμη ενέργεια και στη μείωση των εκπομπών CO2 με αναλογικό και κατάλληλο τρόπο. Επομένως, ο κίνδυνος αδικαιολόγητων στρεβλώσεων του ανταγωνισμού είναι επίσης πιο περιορισμένος. Όπως αναφέρεται στην αιτιολογική σκέψη 110 ανωτέρω, η Επιτροπή δεν διαπίστωσε αδικαιολόγητες στρεβλώσεις στην επηρεαζόμενη αγορά προϊόντων (συσσωματωμάτων ξύλου). Επίσης, δεν διαπιστώθηκαν αδικαιολόγητες στρεβλώσεις στις αγορές προηγούμενου σταδίου (πρώτων υλών).
               
            
                  (113)
               
               
                  Επιπλέον, η Επιτροπή πρέπει να αξιολογήσει αν τα μέτρα νοθεύουν ή απειλούν να νοθεύσουν τον ανταγωνισμό σε βαθμό που να θίγουν τις εμπορικές συναλλαγές μεταξύ των κρατών μελών. Οι επιπτώσεις στην αγορά πρώτων υλών είναι τοπικές και σημειώνονται κυρίως εκτός Ευρώπης, διότι τα συσσωματώματα ξύλου εισάγονται. Οι επιπτώσεις στις εμπορικές συναλλαγές μεταξύ των κρατών μελών θα είναι, επομένως, σε κάθε περίπτωση, περιορισμένες.
               
            
                  (114)
               
               
                  Ως εκ τούτου, η Επιτροπή θεωρεί ότι οι αρνητικές επιπτώσεις της ενίσχυσης στο έργο του Lynemouth ως προς τις στρεβλώσεις του ανταγωνισμού και τον αντίκτυπο στις μεταξύ κρατών μελών εμπορικές συναλλαγές είναι περιορισμένες και αντισταθμίζονται από τις θετικές επιπτώσεις ως προς τη συνεισφορά στον στόχο κοινού ενδιαφέροντος (την παραγωγή ενέργειας από ανανεώσιμες πηγές ενέργειας και τη μείωση των εκπομπών CO2 στην παραγωγή ηλεκτρικής ενέργειας), ώστε το συνολικό ισοζύγιο να είναι θετικό.
               
            5.2.8.   Άλλες πτυχές — Συμμόρφωση με τα άρθρα 30 και 110 της ΣΛΕΕ
      
      
                  (115)
               
               
                  Στο πλαίσιο της απόφασης σχετικά με τις CfD για τις ανανεώσιμες πηγές ενέργειας (SA.36196) και της απόφασης σχετικά με την ενίσχυση FIDeR σε πέντε έργα υπεράκτιας αιολικής ενέργειας (SA.38758, SA.38759, SA.38761, SA.38763 και SA.38812) και σε μια μονάδα ΣΠΗΘ με βιομάζα (SA.38796), το Ηνωμένο Βασίλειο ανέλαβε τη δέσμευση ότι θα προσαρμόσει τον τρόπο υπολογισμού των υποχρεώσεων των προμηθευτών ηλεκτρικής ενέργειας για τις πληρωμές CfD, ώστε η επιλέξιμη ηλεκτρική ενέργεια που παράγεται στα κράτη μέλη της ΕΕ εκτός Ηνωμένου Βασιλείου και παρέχεται σε πελάτες στο Ηνωμένο Βασίλειο να μη καταλογίζεται στα μερίδια αγοράς των προμηθευτών.
               
            
                  (116)
               
               
                  Το Ηνωμένο Βασίλειο θα διασφαλίσει ότι δεν θα γίνουν πληρωμές CfD πριν εφαρμοστεί αυτή η απαλλαγή ή, αν αυτό δεν είναι δυνατό, το Ηνωμένο Βασίλειο θα εφαρμόσει μηχανισμό επιστροφής εξόδων στους προμηθευτές για τυχόν επιλέξιμη ηλεκτρική ενέργεια που έχει παραχθεί από ανανεώσιμες πηγές ενέργειας και έχει εισαχθεί πριν τεθεί σε ισχύ η απαλλαγή, αλλά αφού έχουν αρχίσει οι πληρωμές CfD.
               
            
                  (117)
               
               
                  Η δέσμευση η οποία αναφέρεται στην αιτιολογική σκέψη 114 θα ισχύει και για το κοινοποιηθέν μέτρο.
               
            
                  (118)
               
               
                  Υπό το πρίσμα της δέσμευσης που αναφέρεται στην αιτιολογική σκέψη 114, η Επιτροπή κρίνει ότι ο μηχανισμός χρηματοδότησης των κοινοποιηθέντων μέτρων ενίσχυσης δεν αναμένεται να εισάγει περιορισμούς αντίθετους προς το άρθρο 30 ή το άρθρο 110 της ΣΛΕΕ.
               
            6.   ΣΥΜΠΕΡΑΣΜΑ
      
      
                  (119)
               
               
                  Για τους προαναφερόμενους λόγους, η Επιτροπή κρίνει ότι το κοινοποιηθέν μέτρο ενίσχυσης εξυπηρετεί στόχο κοινού ενδιαφέροντος κατά τρόπο που ανταποκρίνεται στις αρχές της αναγκαιότητας και της αναλογικότητας σύμφωνα με τις κατευθυντήριες γραμμές για τις κρατικές ενισχύσεις στους τομείς του περιβάλλοντος και της ενέργειας, και ότι κατά συνέπεια η ενίσχυση είναι συμβατή με την εσωτερική αγορά βάσει του άρθρου 107 παράγραφος 3 στοιχείο γ) της ΣΛΕΕ,
               
            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το μέτρο ενίσχυσης που κοινοποιήθηκε από το Ηνωμένο Βασίλειο είναι συμβατό με την εσωτερική αγορά σύμφωνα με το άρθρο 107 παράγραφος 3 στοιχείο γ) της Συνθήκης για τη λειτουργία της Ευρωπαϊκής Ένωσης.
      Άρθρο 2
      Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
      
         Βρυξέλλες, 1η Δεκεμβρίου 2015.
         
            
               Για την Επιτροπή
            
            Margrethe VESTAGER
            
               Μέλος της Επιτροπής
            
         
      
      
         (1)  ΕΕ C 116 της 10.4.2015, σ. 52.
      
         (2)  Η Επιτροπή εξέδωσε απόφαση για έξι από τα οκτώ αυτά έργα. Στις 23 Ιουλίου 2014 εκδόθηκε απόφαση για μη προβολή αντιρρήσεων για πέντε έργα υπεράκτιας αιολικής ενέργειας [υποθέσεις SA.38758, SA.38759, SA.38761, SA.38763 και SA.38812 (ΕΕ C 393, της 7.11.2014, σ. 7) και στις 22 Ιανουαρίου 2015 εκδόθηκε απόφαση για μη προβολή αντιρρήσεων για το έργο ΣΠΗΘ με βιομάζα στο Teesside (SA. 38796)· η απόφαση δεν έχει ακόμη δημοσιευθεί].
      
         (3)  Ο συντελεστής φορτίου υπολογίστηκε σε 75,3 % στην αρχική κοινοποίηση και στη συνέχεια επικαιροποιήθηκε από το Ηνωμένο Βασίλειο.
      
         (4)  Για περισσότερες λεπτομέρειες σχετικά με τον μηχανισμό αμοιβής CfD, βλέπε αιτιολογικές σκέψεις 17 έως 31 της απόφασης της Επιτροπής για την υπόθεση SA.36196 Electricity Market Reform — Contract for Difference for Renewables (Μεταρρύθμιση της αγοράς ηλεκτρικής ενέργειας — Σύμβαση επί διαφοράς για ανανεώσιμες πηγές ενέργειας) [C(2014) 5079 final].
      
         (5)  Το καθεστώς εγκρίθηκε αρχικά από την απόφαση της Επιτροπής της 28ης Φεβρουαρίου 2001 στην υπόθεση N504/2000 και στη συνέχεια τροποποιήθηκε αρκετές φορές. Στην τρέχουσα μορφή του, το καθεστώς εγκρίθηκε από την Επιτροπή στην απόφασή της της 2ας Απριλίου 2013 στην υπόθεση SA.35565 (ΕΕ C 167 της 13.6.2013, σ. 5). Ορισμένα ειδικά στοιχεία εγκρίθηκαν στη συνέχεια για τη Βόρεια Ιρλανδία (υπόθεση SA.36084) και τη Σκωτία (υπόθεση SA.37453).
      
         (6)  Η ελάχιστη ποσοστιαία απόδοση ορίζεται ως η ελάχιστη απαιτούμενη απόδοση για την υλοποίηση ενός τέτοιου είδους έργου.
      
         (7)  Όλα αυτά τα στοιχεία έχουν δημοσιευθεί από τις αρχές του Ηνωμένου Βασιλείου στο έγγραφο «Electricity Generation Costs» («Κόστος παραγωγής ηλεκτρικής ενέργειας»), το οποίο διατίθεται στη διεύθυνση https://www.gov.uk/government/publications/electricity-generation-costs
      
         (8)  «Electricity Generation Costs December 2013» («Κόστος παραγωγής ηλεκτρικής ενέργειας Δεκέμβριος 2013») DECC (2013), διατίθεται στην ηλεκτρονική διεύθυνση https://www.gov.uk/government/publications/electricity-generation-costs
      
         (9)  Διατίθενται στην ηλεκτρονική διεύθυνση https://www.gov.uk/government/publications/electricity-market-reform-delivery-plan
      
         (10)  Για περισσότερες λεπτομέρειες, βλέπε: www.gov.uk/government/consultations/ensuring-biomass-affordability-and-value-for-money-under-the-renewables-obligation
      
         (11)  AEBIOM European Bioenergy Outlook 2013 (Έκθεση της AEBIOM για τη βιοενέργεια στην Ευρώπη).
      
         (12)  AEBIOM European Bioenergy Outlook 2013 (Έκθεση της AEBIOM για τη βιοενέργεια στην Ευρώπη).
      
         (13)  Διατίθεται στον ιστότοπο https://www.gov.uk/government/publications/final-investment-decision-fid-enabling-for-renewables-investment-contracts
      
         (14)  North East Local Enterprise Partnership (Τοπική Επιχειρηματική Σύμπραξη του Βορειοανατολικού Ηνωμένου Βασιλείου), Εμπορικό Επιμελητήριο του Βορειοανατολικού Ηνωμένου Βασιλείου, υπουργείο Εμπορίου και Επενδύσεων του ΗΒ.
      
         (15)  Friends of the Earth, Natural Resources Defense Council, Fern και Biofuelwatch.
      
         (16)  ECOFYS (2014), Carbon Leakage assessment for the European Panel Federation — Wood panel industry and the carbon leakage list 2015-2019 criteria (Αξιολόγηση της διαρροής άνθρακα για την Ευρωπαϊκή Ομοσπονδία Ξύλινων Πετασμάτων — Βιομηχανία ξύλινων πετασμάτων και κριτήρια της λίστας 2015-2019 για τη διαρροή άνθρακα).
      
         (17)  Για λόγους ομοιογένειας όλα τα στοιχεία σχετικά με την αγορά ξυλοπολτού και την αγορά στις νοτιοανατολικές ΗΠΑ παρουσιάζονται σε υγρούς τόνους. Ο συντελεστής μετατροπής 2,15 GT ανά 1 ξηρό τόνο χρησιμοποιείται συστηματικά.
      
         (18)  Karen Lee Abt, Robert C. S., Christopher S. Galik και Kenneth E. Skogn. 2014. «Effect of Policies on Pellet Production and Forests in the U.S. South» («Επίδραση των πολιτικών για την παραγωγή συσσωματωμάτων ξύλου και τα δάση στις νότιες ΗΠΑ»). Διαθέσιμη στη διεύθυνση: http://www.srs.fs.usda.gov/pubs/47281. Η έκθεση αυτή υποβλήθηκε στο πλαίσιο της εναρκτήριας φάσης της έρευνας από αρκετά μέρη.
      
         (19)  Abt et al., 2014.
      
         (20)  RWE Group, EDF, Lynemouth Power LTD, Renewable Energy Association, Port of Tyne, Dong Energy, Energy UK, US Industrial Pellet Association (Ένωση Βιομηχανικών Συσσωματωμάτων των ΗΠΑ), Wood Pellet Association of Canada (Ένωση Συσσωματωμάτων Ξύλου του Καναδά), Enviva, Doosan, European Pellet Council (Ευρωπαϊκό Συμβούλιο Συσσωματωμάτων).
      
         (21)  Pöyry. The Risk of Indirect Wood Use Change, Final Report Prepared for Energie Nederland (Ο κίνδυνος έμμεσης αλλαγής στη χρήση συσσωματωμάτων, Τελική Έκθεση που συντάχθηκε για την Energie Nederland). Ιούλιος 2014.
      
         (22)  Oxera, Parsons Brinckerhoff και Ramboll.
      
         (23)  AEBIOM, 2013.
      
         (24)  Στοιχεία Ηνωμένου Βασιλείου.
      
         (*1)  Επιχειρηματικό απόρρητο.
      
         (25)  Βλέπε επίσης τις αποφάσεις για τις υποθέσεις SA.38758, SA.38759, SA.38761, SA.38763 και SA.38812 και την υπόθεση SA.38796 (η απόφαση δεν έχει ακόμη δημοσιευθεί) που επωφελούνται από παρόμοια ενίσχυση CfD.
      
         (26)  ΕΕ C 200 της 28.6.2014, σ. 1.
      
         (27)  Βλέπε την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (ΕΕ L 140 της 5.6.2009, σ. 16), την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου και 2003/87/ΕΚ (ΕΕ L 275 της 25.10.2003, σ. 32) και την ανακοίνωση COM/2011/0885 τελικό.
      
         (28)  Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).
      
         (29)  ΕΕ C 393 της 7.11.2014, σ. 2.
      
         (30)  Βλέπε για παράδειγμα την απόφαση για τις υποθέσεις SA.38758, SA.38759, SA.38761, SA.38763 και SA.38812 και τις αποφάσεις για την υπόθεση SA.38796 (η απόφαση δεν έχει ακόμη δημοσιευθεί).
      
         (31)  Βλέπε αιτιολογικές σκέψεις 20 έως 33 της απόφασης κίνησης της διαδικασίας για περισσότερες λεπτομέρειες σχετικά με το LCOE του έργου.
      
         (32)  Βλέπε για παράδειγμα το καθεστώς των υποχρεώσεων σχετικά με τη χρήση ανανεώσιμης ενέργειας — SA.35565 (ΕΕ C 167 της 13.6.2013, σ. 5).
      
         (33)  Οι παραδοχές αυτές είναι σύμφωνες με τα δεδομένα που παρέσχε η Société Générale στην παρέμβασή της (βλέπε αιτιολογική σκέψη 53 ανωτέρω).
      
         (34)  Βλέπε, για παράδειγμα, σχήμα 2 στην απόφαση κίνησης της διαδικασίας (ΕΕ C 116 της 10.4.2015, σ. 52).